Анри Труайя. Осмон фарзанди (ҳикоя) | www.ziyouz.uz\nБош саҳифа Жаҳон насри онлайн антологиясиАнри Труайя (1911-2007; Франция)Анри Труайя. Осмон фарзанди (ҳикоя)\nАнатол Филатр 40 ёшли ғамгин бир одам эди. Унинг рангсиз оппоқ юзи қирра бурни туфайли янаям кўзга яққол ташланар, кўзлари чиройли, қарашлари ёқимли эди. Қирра бурни остида ажабтовур мўйлаби ҳам бор эди. Мана шу мўйлаби туфайли унга «Осмон фарзанди» деб лақаб қўйишганди. (Қадимда Хитой императорларини «Осмон фарзанди» деб аташарди).\nОилапарвар эр ва соф виждонли ота «Осмон фарзанди» дуч келган ишларни қилиб, зўрға ҳаёт кечирар, кунбўйи ҳориб, чарчаб топгани нимжон болаларини боқиш учун зўрға етарди. У болаларини боқиш учун дам ёмғирпўш чиқарувчи фирма вакили, дам очиқ ҳавода рангли ручкалар сотувчи, ёки магазинларда тунги қоровул бўлар, ёхуд шаҳар четидаги киностудияда умумий кўринишларда рол ижро этарди. Мана шу ўйнаётган кичкина роллари унга муваффақият келтиришига умид қиларди. Анатол Филатр экзотик қадимий кийимларни кийишни хушкўрар, кино сир-асрорларини жуда ёқтирар, айниқса, суратга тушиб бўлгандан сўнг лиқ тўла метрода «ҳамкасблари» билан орқага қайтиш унга роҳат бағишларди. У кинода дам Жанубий Америка элчихонасининг ҳурматли, соқов меҳмони бўлар, дам тутун билан тўлган Гавр метросининг доимий мижози, дам Волга дарёсининг жулдур кийимли, бақироқ кемачиси бўлиб суратга тушар эди. Ким бўлишидан қатъи назар, вазирми, безорими, бандаи бечорами, унда, энг аввало, рўзғор бошининг қиёфаси мужассам эди ва мана шу хислат унга юқори даражадаги ролларни ижро этишга монелик қилар эди.\nАнатол Филатр ўзининг омадсизлигидан акаси олдида қаттиқ хижолатда эди. Чунки катта Филатр ундан кўра ақллироқ, уддабурон, айёр бўлмаса-да, ишлари гуллаб-яшнаган эди. Катта Филатр бўғма касалига мубтало бўлган, сўққабош эди. Ўзининг «Хаёлга толган бузоқча» фирмаси билан Франциянинг 27 департаментини сут, сариғёғ ва пишлоқ билан таъминларди. Катта Филатр укаси Анатолни фирмасининг бирон-бир тармоғига директор қилиб олишга қурби етса-да, бир-бирлари билан 15 йилдан буён аразлашиб қолишгани бунга тўсқинлик қиларди. Акаси совға қилган кучукчани укаси бефарқ қолиб юк машинаси босиб кетгани сабабли икки оила ўртасида жанжал чиқиб, ака-укалар бир-бирлари билан юзкўрмас бўлиб кетишганди. Бу жанжал туфайли катта Филатр Анатолни мутлақо уйига келтирмас, кичик Филатр оиласи эса «Хаёлга толган бузоқча» фирмаси маҳсулотларини мутлақо истеъмол қилмасди.\n«Осмон фарзанди» баъзида, айниқса, ишсиз юрган кунлари сут-ёғ фирмасидан жудо этган машъум жанжалдан афсусланар, лекин шундай бўлса ҳам мағрур, биринчи бўлиб бўйин эгишни ҳеч хоҳламас эди. Филатр хоним укани акаси билан ярашишини истаб, баъзида «Болаларнинг келажаги ҳақида ўйла!» – деб бақириб қоларди.\n— Мен болаларимнинг бахти ҳақида ўйлаяпман, – деб жавоб берарди Анатол.\n— Уйда на вино, на пишлоқ, на шакар қолди…\n— Аммо бизнинг виждонимиз тоза.\nБундай баландпарвоз гапларни Филатр хоним кўп марта эшитган бўлсада, сўнггиси эсида қолди. Ўшанда ноябр ойининг ёмғирли туни эди.\nЎша кеча кичик бир хонада тўрт фарзанди ва хотини уни кутишарди. Кун қайғули ўтди. Париждан унча узоқ бўлмаган, бир нечта студиялар жойлашган Жуанвилдаги бирорта студияда унга лойиқ иш топилмади, ҳар хил турдаги чангютгичлар ишлаб чиқарувчи Флекс корхонасида ҳам унинг хизматига талабгор чиқмади. Кетма-кет омадсизликдан эзилган, чўнтагида бор-йўғи 10 франк 50 сантим пул қолган, бунинг устига, электр энергия ходими уйидаги чироқни ўчириб қўймоқчи бўлаётган эди.\nАксига олиб эрталаб у хотини Матилдага:\n— Менга ишонавер, бугун кечқурун менинг чўнтагимда, албатта анча-мунча пул бўлади, деган эди.\nКечқурун ҳам бўлди, лекин Анатолнинг чўнтагида бир мири ҳам йўқ эди. Қайтанга ўзидаги 4 франк 75 сантимни ҳам сарфлаб қўйганди.\nАнатол Филатр нафасини ростлаш учун бир идора олдида тўхтади. Бу дафн этиш бюроси бўлиб, уни Анатолнинг лицейдош ўртоғи Пилат бошқарарди. Улар Пуарье лицейида (Пол Пуарье — француз анатоми ва жарроҳи) бирга ўқишганди.\nПилат беташвиш, семиз ва безбет киши. У одатдагидек ўз бюросининг остонасида турар эди.\n— Э, қалайсиз, Анатол Филатр! Овлар яхши бўлдими? – деди у Филатни кўрган заҳоти. Пилат Осмон фарзандини менсимас, шунинг учун кесатиб уни сизлар, кўришганда эса менсимайгина учта бармоғини бериб қўя қоларди.\n– Жин урсин! Ҳаммаси расво! – оғир тин олди Филатр.\nУ бойлиги-ю, туриш-турмуши сотилган тобутлар, ковланган гўрлар эвазига келган бу одамга совуқ назар ташлади. Табиатан таъсирчан Анатол Филатр қаршисидаги бу гўрков бир пайтлар унинг синфдоши бўлганига ҳечам кўника олмас эди.\n– Акангиз-чи, жаноб Филатр, у ҳали ҳам сут-ёғ корхонасининг бошқарувчисими? – сўради Филатр.\n— Лекин, барибир «Юрак-крем» пирожнийси Сиз учун эмас-да, аттанг, – ҳиринглади Пилат.\nАнатол Филатр оёғи остидаги кўлмак сувга тикилди. У Пилат сингари бой, нуфузли одамларга чап бериб, қочиб қолишга ботина олмас, жаноб Пилат нохуш суҳбатини тўхтатишга шошилмас, уни яна гапга солиш мақсадида эди:\n— Ёмғир ёғяпти, идорамга киринг, исиниб оласиз, – деди у.\nАнатол Филатр эҳтиёткорлик билан дафн этиш бюросига кирди ва кўрсатилган креслога оҳистагина чўкди. Креслога ўрнашиб ўтирмасданоқ Осмон фарзандининг хаёлига шу машъум креслода неча-неча бева қолган бахтсиз кишилар ва овутиб бўлмас етимчалар ўтиргани, тобут буюртма қилгани келди-ю, бутун бадани сесканиб кетди.\nПилатнинг идораси соддагина, озода, ғамнишин эди. Қабр устига қўйиладиган тошдек тўғри бурчакли стол хона ўртасида турар, Пилат томонидан ишланган ва лакланган тобутлар қатор қилиб пештахтага териб қўйилган эди. Жаноб Пилат мотам дунёсини соғлом вужуди ва бой шахси билан идора қиларди. У қўлларини мамнунлик билан бир-бирига ишқалаб, сокин овозда деди:\n— Шундай қилиб, азизим, мен Сизга шикоят қилмайман, ишларим зўр. Секин-аста кетяпти. Ўтган куни учта биринчи даражали дафн бўлди, мана бугун иккита…\n— Жуда зўр-ку! – деб қўйди Филатр уялибгина.\n— Зўр, зўр! Зўр бўлганда қандоқ! Дафн бюросига ҳам худди бошқа ердагидек мижоз топиш керак! Мана қаранг, қаршимда рақибим Муий корхонаси, у икки ҳафтанинг бирини ишсизлик билан ўтказади. Нима учун?\n— Нима учун? – қизиқсиниб сўради Анатол Филатр.\n— Бу жуда оддий, унинг куни ўтса бас. Кечирасиз-у, олиб келинган марҳумнинг у ёқ-бу ёғини тўғрилаб, дафн этиш билангина шуғулланади, холос.\n— Менми, мен бунга олдиндан тайёргарлик кўраман. Мижозларимни кузатиб юраман. Уларни ўзимга ипсиз боғлаб, асирга оламан, натижада менинг бюромга мутлақо боғланиб қолишади. Вафотидан кейин таналарини нима қилиш менинг ихтиёримда. Бир кун келади, ўлади, меросхўрлар маъмурий ҳужжат орқали билишадики, марҳум палончи Жаноб ўз жасадини фақат Пилат дафн этишига ишонади ва шу ерда дафн қилишларини васият қилади. Кўрдингизми, азизим, бу бир дипломатия. Бу ихтирони, тафаккурни, уддабуронликни, истеъдодни талаб қилади…\n— Ҳа, ҳа, истеъдодни… Мана қаранг, агар бой бўлсангиз Сизни якшанбада карта ўйинига таклиф қилган бўлардим. Сиз билан ҳазил-мутойибадан сўнг жиддий суҳбатга ўтган бўлардик. Гап орасида инсон ҳаётининг чекланганлиги ва заиф мавжудод эканлиги ҳақида, ўз ўлимим ва Сизнинг ўлимингиз ҳақида кўп гапирган бўлардим. Сиз эса тақдирга тан бериб, мен айтган шартларга рози бўлардингиз… Мана шунақа гаплар, афсус, бой эмассиз-да!\nУ мириқиб кулди.\n— Йўқ, мен бой эмасман, — деди Анатол Филатр нигоҳини яшириб, — мен бой эмасман. Мен Сизни қизиқтира олмайман…\nПилат ҳеч нима демади. У бечора Филатрга тикилди ва нигоҳи билан унинг бўйини, энини ўлчади. Пишиллаб нафас ола бошлади. Кўриниб турибдики, бу оғир гавдада бир янги ғоя туғилаётган эди.\n— Мен Сизни қизиқтира олмайман, – такрорлади Анатол титроқ овоз билан.\n— Йўқ, қизиқтирасиз, — қичқириб юборди Пилат. У бор кучи билан столга урди, Анатол Филатр ўрнидан сакраб туриб кетди. —Ҳа, ҳа, — такрорлади Пилат. — Сиз мени қизиқтирасиз.\n— Нима учун? – дудуқланди Осмон фарзанди.\n— Чунки, Сизнинг аянчли вужудингиз замирида мен сут тўла кўлларни, сариқ ёғ тоғларини, сузма воҳаларини, пишлоқ баландликларини кўряпман. Мени тушунаяпсизми?\n— Ҳеч нарса тушунмаяпман.\n— Сизнинг акангиз бор-а?.. «Хаёлга толган бузоқча» фирмаси…\n— Нима қилибди? Мен акам билан юз кўришмас бўлиб кетганман!\n— Ўлгунча, мен Сизни айнан шу сўзни айтишга мажбур қилдим. Кейин-чи?\n— Кейин? Кейин, билмадим.\n— Ўлимингиздан кейин акангиз сизнинг охирги васиятингизни бажарса керак? Унинг юраги тош бўлмаса керак, шундайми?!\n— Йўғ-э, у унчалик ёмон эмас…\n— Балли, Сиз билан расмий ҳужжатлар ёзиладиган қоғозга қуйидаги мазмунда хат расмийлаштирамиз: «Акамни менга қилган ёмонликларига қарамай, бир шарт билан уни кечираман. Шарт шуки, у ўлимимдан кейин Пилат фирмасида биринчи даражали дафн маросими ташкил этсин». Шу билан иш битади!\nАнатол Филатр жим қолиб, паришон ҳолда суҳбатдошига термулиб турарди.\n— Лекин, лекин… мен бу спектаклдан ҳеч қандай наф кўрмаяпман…\n— Ҳа, болакай-а, наф икки карра. Корхонамга биринчи даражали янги дафн маросими. Сиз учун…\n— Ҳа, мен учун?\n— Сиз учун, буни топиш унчалик қийин эмас, қаранг!\nПилат суҳбатдошининг нигоҳи остида бешта юз франкли пулни чўнтагидан чиқарди-да, уларни стол устига худди нодир нусхалар сингари ёйиб қўйди.\n— Йўқ, — хўрсинди Филатр ва оғир тин олиб, ютиниб қўйди.\nПилат унга ўткир нигоҳини қадади.\n— Бу ишни акам билан юзма-юз туриб қилсак яхши бўлмасмикин? — ғўлдиради Анатол.\n— Акангиз бу қилмишингизни билмайди.\n— Шуни айтаяпман-да. Мен бундай қилолмайман…\nФилатр бу сўзларни айтишга айтди-ю, кўз ўнгида уйига қайтиши, оиласига ишининг юришмаганлигини ялиниб тушунтириши, хотинининг қаҳрли юзи, оч болаларнинг юракни тешиб юборувчи бақириқлари, баққол юборган қарз қоғозлари ва шунга ўхшаш нарсалар келди.\n— Балки акамни келишувимиз ҳақида хабардор қиларсиз? — деди Филатр.\n— Аҳмоқгарчилик! У менга тўполон қилиб, наъма кўрсатсинми? Кейин Сизнинг васиятингизни тўла бекор қилдирсинми? Билиб қўйинг, тирикларнинг талаби ҳеч қачон бажарилмайди, лекин ўлганларники, албатта, бажарилади.\nАнатол Филатр қопқонга тушиб қолганди. Унинг софдил виждони билан оилавий бурчи ўртасида катта жанг кетарди. Қарама-қарши фикрлар қаддини букиб қўйди. У шу ерда, шу заҳотиёқ жон беришга рози эди.\nПилат хотиржамлик билан стол устидаги ёйилиб ётган пулларни йиғиб, қабиҳлик билан бахтсиз бечоранинг бурни остида ҳилпирата бошлади.\n— Бу билан ҳамма нарсани сотиб олса бўлади, Филатр! Бу ҳақда ўйлаяпсизми?\nАнатол Филатр кўнгли айниб, қусгиси келаётганини сезди:\n— Беринг, мен розиман.\nФилатр пулларни ола солиб, шоша-пиша чўнтагига солди.\n— Мана қалам, мана қоғоз, — деди Пилат ясама табассум билан, — Биз ўлим битимини расмийлаштирамиз. Сиз мен айтган гапларни васият қилиб ёзасиз. Бир нусхасини ўзингиз оласиз, ҳалиги, ҳалиги, яхши замонлар келганда, уни топа олишсин. Албатта, мен ҳам бунинг бир нусхасини сақлаб қўяман. Келинг, ёзинг: « Мен акамни кечираман…»\nАнатол Филатр, бели букчайиб, калласини қуйи солганича Пилат айтган сўзларни ҳижжалаб такрорлаб ёза бошлади. «Мен… акамни… кечираман…»\nУ вақти-вақти билан тўхтаб қолар, чуқур хўрсинар, минғирлаб қўярди.\n— Ҳарҳолда, ҳарҳолда….\nАнатол Филатр кулбаи вайронаси эшигини янги ўғридек эҳтиёткорлик билан очди.\n— Қаерларда юрибсан! Соат аллақачон саккиз бўлди,— уни қарши олди совуқ товуш.\n— Ҳа, — деди Филатр, мен ҳам бекор юрганим йўқ.\nУ калласи худди сиркаланган одамникига ўхшаш беўхшов хотини Матилдани пешонасидан ўпиб қўйди. Тўполончи, нимжон тўрт бола эр-хотин атрофини ўраб олишди.\n— Уйда ҳеч нарса йўқ, на пишлоқ, на вино, на… — дийдиёсини бошлади хотин.\n— Матилда, Анатол Филатр ҳаётини гаровга қўяётганда ҳам ҳеч қачон ишончни йўқотиш керак эмас.\n— Ҳа, бунақа ашулаларингни жуда кўп эшитганман…\n— Мумкин эмас, мумкин эмас, — деб ҳазиллашди эри.\nЛекин ич-ичидан ўзидан нафратланарди. Астагина алам билан чўнтагидан 500 франкни чиқарди ва стол устига ёйиб қўйди.\n— Бир кунлик ютуқ бу! — деди у. Хотини ва болалари ёйиб қўйилган пуллар устида парвона бўлишарди.\n— Буларни қаердан олдинг?\n— Хизмат ҳақи…, яхши ўйин учун, — деди у алам билан.\n— Жуда яхши, – қичқирди Матилда, — Филипп, бор вино олиб кел, Огуста, сен нон олиб кел, Тереза, сен эса колбаса олиб кел, Мартин, сен….\nЎн дақиқа ичида буйруқлар кам-кўстсиз бажарилди. Кечки овқат қошиқ-санчқиларнинг тақур-туқури, хурсанд чакакларнинг ковшаниши билан бошланди.\n— Олинглар, енглар, ичинглар, кичкинтойларим, ичинглар,— такрорларди у кўзининг ёшларини зўрға тийиб.\n— Сен-чи? — тўнғиллади Матилда, — сен энди анча ўрганиб қолгандирсан?\nАнатол Филатр бир бўлак нонни оғзига олиб борди, лекин шу ондаёқ қандайдир нафрат бўғзидан бўғиб олди, гўё у табиат қонунига зид иш қилаётгандек эди.\nШу кундан бошлаб, Филатр ўзгача ҳаёт кечира бошлади. У ўзига Париж марказидаги Монмартрнинг тунги кабарелар саҳнасида «башанг статист» ролини ўйнаш учун 25-йиллар услубидаги смокингни ижарага олди. Бир ҳафта давомида суратга тушди. Лекин, ҳар куни студиядан қайтаётганида «дафн этиш бюроси» эшиги олдидан ўтар эди. Пилат эса ўз корхонаси остонасида туриб олиб, унга еб қўйгудек бўлиб тикиларди. Филатр бюро эшиги тўғрисига келганда, янада семирган, янада қип-қизариб кетган серсоқол мурдафуруш Пилат хурсанд жилмайиб сўради:\n— Шундай қилиб, Филатр, аҳволларингиз қалай?\nБу ибора ўзгалар қулоғига мулойимгина эшитилиши мумкин, лекин Пилатнинг назарида бу ибора икки хил тушунчани англатар эди: бири қочириқ бўлса, иккинчиси гўёки «Қачон ўласиз? Тезроқ ўлинг, мен 500 франкимни қайтариб олай!» дегандек, даҳшатли буйруқ эди, Анатол Филатр уялиб, бошини эгганча, қуруқ йўталиб қўярди:\n— Аҳволим яхши эмас… Томоғимда ҳар доим бир нарса бордек бўғинларим оғрийди.\n— Бўғинларнинг оғриши бу ўлимга олиб келади, дегани эмас.\nАнатол Филатр Пилат чўзган нам уч бармоқни сиқиб, қадди букилиб, дили вайрон йўлида давом этарди. Эртасига ҳам шу ерда, шу соатда ва шу аҳволда шу мудҳиш суҳбат яна бошланарди.\nОсмон Фарзанди софдил қарз олувчилар тоифасидан бўлгани учун ўз қарзини тўлай олмаслигига ақли етарди. У ўз ўлимини майдалаб юборган, бахтга қарши ўлим ҳам кела қолмас эди. Кундан-кун унинг назарида Пилатнинг ҳазиллари сабрсизлик билан алмашди. Пилат қарзини пул билан тўлашни талаб қила бошлади. Анатол Филатр эса янги-янги узр ва баҳоналар топишга ҳаракат қиларди.\n— Мен озгина қон аралаш тупуряпман, жаноб Пилат, нима учун экан-а? Ёки агар нафасингиз қисиб қолса, юрагингиз тўхтаб қолса, сиз нима қилган бўлар эдингиз ва ҳ.к.\n— Мен, албатта, даволанган бўлар эдим. Лекин сиз, бу бошқа масала …\nАнатол Филатр худди Азроил қувгандек ундан қочиб кетарди. Эҳ, агар унинг 500 франк жамғармаси бўлганда эди, уни ўша заҳотиёқ шу лаънати Пилатга бериб қутулган бўлар эди!\nЛекин бахтга қарши унда шунча пул йўқ. Қарздан қутулишдан бутунлай умидини узди. Унда яшашга хоҳиш қолмади. Ҳатто ўзи ҳақида ўтган замонда гапирадиган бўлиб қолди.\nЯнги йил арафасида Филатр «дафн этувчисидан» ташриф қоғозини олди. Унда қуйидаги сўзлар ёзилган эди: «Жаноб Пилат Анатол Филатрга ўзини эслатиб қўяди».\nБуниси жуда ортиб тушди. Пилат энди уйигача таъқиб қилиб кела бошлади, у ўртадаги ёпиқ эшикни очишга уриняпти. Пилат ҳақиқий башарасини кўрсатмоқда, у шунча вақт кутиб келди. Энди эса унга жасад керак. Даҳшатли махлуқ буни талаб қилишга тўла ҳақли! Чунки Филатр унга ўз танасини сотган! Анатол энди одам эмас, товар ёки савдо битимини тузиш учун бир сабабчи эди, холос. Унинг қалби-чи, унинг юраги-чи? Унинг софдиллиги-ю, ўзига хос хусусиятлари-чи? Буларнинг ҳаммаси тугаган эди. Жисм қанчалик катта бўлса, унинг ҳажми ҳам шунча катта бўлганидек, Пилат таклиф этган ноинсоний иш ўз натижасини кўрсатмоқда эди.\nАнатол Филатр ташрифномани чўнтагига солди-да, икки қўли билан бошини чангаллади.\n— Сени ким табриклабди? — сўради Матилда.\n— Битта, битта… ҳарбийдаги дўстим, сен уни танимайсан…\nУнинг боши айланиб кетди. Вақтлироқ ётиш учун бир баҳона топди. Лекин, кечаси билан киприклари юмилмади. У йўл қўйган хато, тубан кетиш уни тинч қўймасди. Энди у қандай бўлмасин, касал бўлиши, ўлиши керак. Тишларини қисирлатиб, ўзида бу исканжадан озод қила оладиган касаллик қидира бошлади. Саҳарги соат тўртларга бориб, қулоғида қаттиқ шанғиллаш, оғзида чидаб бўлмас таъм сезди. Мана, ниҳоят ўлим остонасига келдим, деган юпатувчан умид билан уйқуга кетди. Тушида, қўлига қора қўлқоп кийган, кўзлари йиғлайвериб қизариб кетган, ўзи билан видолашиш учун келган Пилатни кўрди. Бу баҳайбат киши узун соқолларини силаб, ўкириб йиғлаётганмиш, ҳадеб такрорлар эмиш:\n— Мен Сизни ҳурмат қиламан, Анатол Филатр, мен Сизни ҳурмат қиламан…\n— Қўйинг, жаноб Пилат, мен Сизга ваъда бердимми, унинг устидан чиқаман… – дермиш юраги қувончдан ҳаприқиб. Кейин цилиндирли қандайдир жаноб озғин Анатолнинг кўкрагига қимматбаҳо тошлардан қилинган олтин хочни тақиб қўйган эмиш.\n— Матилда, мен мукофотландим!\nУ уйғониб кетди. Матилда босинқираётган эрининг елкасини силкитаётган эди.\nАфсус, у ўрнидан турган заҳоти, орзуларининг барчаси сароб эканлигини тушунди. Касаллари тушининг сўнгги кўринишлари билан йўқ бўлиб кетди. Анатол яна ўзини енгил, тетик ҳис этди, ошқозон бўш, оғзидан тиш пастасининг хушбўй ҳиди келаётганлигини сезди.\n— Мен аблаҳман! — деди у нафрат билан ойнага қараб туриб. Сўнгра ишига жўнаб кетди. У таъсирчан, қолаверса, интизомли эди. Ўша куни суратга олинаётган саҳна бир кўча бўлиб, унда нотаниш одамлар бефарқ ҳолда йўл четини кесиб ўтишлари керак эди. Филатр ҳам шу одамлар ичида, ҳақиқатан ҳам хотиржам кўринишга ҳаракат қиларди.\nБелгиланган вақтда, кўчадаги йўловчиларни қаттиқ портлаш даҳшатга солиши ва улар биринчи қаватдаги хонанинг деразаси томон шошилишлари, у ерда бир ёш йигит ўз жонига қасд қилиши керак эди.\n— Йўловчилар ўз жойларига ўтсин, – қичқирди режиссёр. – Қайтадан бошлаймиз!\nҚайта суратга олинаётганда, Анатол Филатр ўз бошига бахт қуши қўнаётганини сезди, чунки унга режиссёр муҳим топшириқ берди:\n— Сиз навбатчи-дарбонсиз, бу ерга келиб, қаттиқ ачиниш билан: «Бечора, ўз жонига қасд қилди! Ўлимга пешвоз чиқди, чунки ўлим унга ҳа деганда келавермади», дейсиз. Бу жуда зарур! Энг асосийси ҳам шу!\n«Ўлимга пешвоз чиқди, чунки ўлим унга келмади». Бу сўз Филатрни кун бўйи тарк этмади.\nСтудиядан чиқиб тўғри дорихонага кирди. У ердан каламушларни ўлдирадиган дори сотиб олди. Дорини чўнтагига солди-да, Парвардигор олдида Пилат билан орани очиқ қилиб олишни ният қилиб қўйди. Энди қарзини узиш имконияти бор. У энди бошини мағрур кўтариб юра олади. Метрода унинг илтифотлари ва айни чоғда беғамлигидан одамлар ларзага тушаётганга ўхшарди.\nУ Пилат олдига боради-да, мағрур оҳангда, жаноб Пилат, эртага Сиз билан орамиз очиқ бўлади, дейди. Шундай дейди-да, йўлини давом эттиради. Унинг ортидан эса семиз, жоҳил мавжудот анқайганича қолаверади.\nМетро поезди бир силкиниб тўхтади. Оломон Филатрни тўла вагондан итариб, чиқазиб қўйди. У ҳар хил рангли афишалар ёпиштирилган йўлак бўйлаб юқорига кўтарилди.\nҲаво тоза. Анатол Филатр залворли қадамлар билан асфальт йўлда секин-аста борарди. Эллик метр юргач, қаршисида қора ва кўк рангли Пилат идораси намоён бўлди. Пилат ўз жойида кўринмайди. Бир неча дақиқага бирор ёққа чиққандир-да. Филатр бюро эшигини итариб, ичкарига киради-да, қичқиради: «Жаноб Пилат, эртага Сиз билан орамиз очиқ бўлади». Ичида бу жумлани ўзича бир неча марта такрорлаб, тили билан лабларини ялаб қўйди.\nЯна бир неча қадам ва сўнг Анатол Филатр Пилатнинг дафн бюроси эшиги олдида бўлади. Лекин нега чироқлар ўчирилган? Нега темир панжара пастга туширилган? Нега жаноб Пилат кўринмяпти? Хавотирланган Осмон фарзанди қадамини тезлатиб, магазин томон ўтди. Нимжон қўллари билан бошидаги ёғли кепкасини олди. Дафн этиш бюроси эшигига икки қаватли рамкага ёзилган эълонни ўқиди: «Мотам туфайли магазин берк». Чақмоқ урган одамдек кўзларини катта-катта очиб, ёзувга яқин келди. «Мотам туфайли дўкон берк». Оқ қоғозда мотам ҳарфлари аниқ ажралиб турарди. Анатол Филатр консиёрж* хонаси томон отилди.\n— Қанақа мотам? Ким ўлди?\nХудди тубсиз қора қудуқ остидан келгандек тантанавор овоз келди:\n— Жаноб Пилат.\nФилатрнинг назарида бутун дунё бу янгилик атрофида айланарди. Ўлим билан савдо битими тузмоқчи бўлган одам ҳам ўлибди-ку?! Ўлим ҳисобига ҳаёт кечираётган кимса ўлибди. Пилатнинг ўзи ҳам Пилатнинг мижози бўлибди-ку?!\nОсмон фарзанди Пилатнинг уй ҳужжатларини, яъни ўлим, туғилиш, никоҳ гувоҳномаларини томоша қилиб турарди. Қизиқувчан қоровул унинг бошини қашиганини, вазмин қадамлар билан кўчани кесиб ўтаётганини ва Муий «Дафн этиш бюроси» томон кетаётганини кўрди.\nАнатол Филатр дафн бюроси эшигини очди ва кўк мато ёпилган стол ортида ўтирган қора одам томон юра бошлади.\n— Жаноб, — деди у, — Камина «Хаёлга толган бузоқча» фирмасининг хўжайини Филатрнинг укаси бўламан. Бир таклиф бор, агар шуни амалга оширсак, иккаламиз ҳам тенг фойда кўрардик. Менинг режам…\n* Консиёрж — кўп қаватли уйлар йўлагида турувчи навбатчи шахс.\n← Аввалги Аввалги Холиқ Хурсандов. Ўлдинг, азиз бўлдинг (спектакль)\nКейинги → Кейинги: Ҳабибулла Зайниддин. Битикларда бордир ҳақиқат


Микрофирмаларнинг бухгалтерия ҳисобини юритиши бекор қилинади, кичик бизнеснинг бир қисми ўрта корхоналар тоифасига ўтказилади | NORMA.UZ\nПрезидентнинг тегишли қарори лойиҳаси Иқтисодиёт вазирлиги томонидан ишлаб чиқилган. Ҳужжат ҚҲТБТ порталида жойлаштирилган.\nТаҳририятдан: Солиқ сиёсатини такомиллаштириш концепцияси амалга оширилиши муносабати билан кейинги молия йилидан Ўзбекистон солиқ тизимига жиддий ўзгартиришлар киритиш мўлжалланган (шарҳга қаранг).\n2018 йил 25 сентябрда бўлиб ўтадиган Игорь Аипкиннинг «Янги солиқ солиш тизимининг бизнесингиз фойдасига таъсирини қандай баҳолаш мумкин» бепул вебинари бўлажак ўзгаришларга ҳозирлик кўришда кўмак беради. «Амалий солиқ солиш» ҳамда «Солиқлар: саволлар ва жавоблар» эксперт тизимлари эса жорий масалалар ечимини топишда ёрдам беради.\nТадбиркорлик субъектларини таснифлаш\nТадбиркорлик субъектлари таснифлагичини ўзгартиришга доир таклифлар ўтган йили илгари сурилган (шарҳга қаранг), бироқ ҳужжат қабул қилинмаган эди. Бу йилги лойиҳада бизнесни қуйидагича таснифлаш таклиф этилмоқда:\nТаклиф этилаётган норма\nЯкка тартибдаги тадбиркорлар.\nМикрофирмалар – ходимларининг ўртача йиллик сони қуйидагича бўлган корхоналар:\nа) ишлаб чиқариш соҳасида – 20 нафардан ошмайдиган;\nб) хизмат кўрсатиш ҳамда бошқа ноишлаб чиқариш соҳаларида – 10 нафардан ошмайдиган;\nв) улгуржи, чакана савдо ва умумий овқатланиш соҳасида – 5 нафардан ошмайдиган.\nМикрофирмалар – ходимларининг ўртача йиллик сони 20 нафардан ошмайдиган корхоналар.\nБарча микрофирмаларга ўз штатини ошириш имкони берилади.\nХодимларининг ўртача йиллик сони қуйидагича бўлган кичик корхоналар:\nа) қонун ҳужжатларида назарда тутилган енгил, озиқ-овқат саноати ҳамда қурилиш материаллари саноати соҳаларида – 200 нафардан ошмайдиган;\nб) қонун ҳужжатларида назарда тутилган металлга ишлов бериш ва асбобсозлик, ёғочсозлик, мебель саноати, шунингдек бошқа саноат-ишлаб чиқариш соҳаларида – 100 нафардан ошмайдиган;\nв) қонун ҳужжатларида назарда тутилган машинасозлик, металлургия, ёқилғи-энергетика ва кимё саноати, қишлоқ хўжалиги маҳсулотларини етиштириш ва қайта ишлаш, қурилиш ва бошқа саноат-ишлаб чиқариш соҳасида – 50 нафардан ошмайдиган;\nг) илм-фан, илмий хизмат кўрсатиш, транспорт, алоқа, хизмат кўрсатиш соҳалари (суғурта компанияларидан ташқари), савдо ва умумий овқатланиш ҳамда бошқа ноишлаб чиқариш соҳаларида – 25 нафардан ошмайдиган.\nХодимларининг ўртача йиллик сони 100 нафардан ошмайдиган кичик корхоналар.\nЕнгил, озиқ-овқат саноати ҳамда қурилиш материаллари саноати соҳаларидаги корхоналарнинг бир қисми ўрта корхоналар тоифасига ўтади.\n«в» ва «г» бандларида кўрсатилган ташкилотлар эса, аксинча, кичик корхоналар тоифасида қолиб, штатни оширишлари мумкин.\nЎрта тадбиркорлик субъектлари\nҲозир назарда тутилмаган\nХодимларининг ўртача йиллик сони 250 нафардан ошмайдиган ўрта корхоналар.\nЛойиҳада ўрта корхоналар учун солиқ оқибатлари тўғридан-тўғри қайд этилмаган.\nИзоҳ: микрофирмалар ва кичик корхоналар учун рухсат берилган ходимлар сони ҳақидаги янада батафсил ахборот Кичик тадбиркорлик субъектларига тегишли бўлган ташкилотларнинг таснифлагичида (ВМнинг 24.08.2016 йилдаги 275-сон қарорига илова) берилган.\nЭслатиб ўтамиз, солиқ текширувлари муддатлари ва даврийлиги (Солиқ кодексининг 89, 90-моддаларига қаранг), шунингдек солиқ солишнинг соддалаштирилган тартибига ўтиш имконияти (Солиқ кодексининг 56-бобига қаранг) микрофирмалар ва кичик корхоналарга мансуб бўлишга боғлиқ.\nМикрофирмалар учун белгиланган қуйидаги талабларни бекор қилиш таклиф этилган:\nбухгалтерия ҳисобини юритиш тўғрисидаги, даромадлар ва харажатлар китобини, ш.ж. электрон ҳужжат кўринишида тўлдириш тартиби жорий этилишини назарда тутган ҳолда;\nмолиявий ҳисоботни тақдим этиш тўғрисидаги, даромадлар ва харажатларни декларациялашнинг соддалаштирилган тизими жорий этилишини назарда тутган ҳолда.\nАйни пайтда бухгалтерия ҳисобини юритиш ва молиявий ҳисоботни топшириш барча юридик шахслар учун мажбурий («Бухгалтерия ҳисоби тўғрисида»ги Қонуннинг 12-моддасига қаранг).\nЎзгартиришларни 2019 йил 1 январдан бошлаб амалга киритиш режалаштирилмоқда.


Мирзиёев Москвага Нукусдаги музейдан 250 та асар олиб бориб кўрсатди « O'zbekiston ERK Demokratik Partiyasi\n08 April 2017 - 13:07\n– Мустaқиллик дaвридaн буён ҳaқиқaтaн бундaй aжойиб музейдa очилгaн биринчи йирик кўргaзмaмиз. Кўргaзмaдa 250 зиёд aсaр нaмойиш этилмоқдa. Биз бу ерда уларни намойиш қилаётганимиздан жуда мамнунмиз. Менга шахсан таниш бўлган раҳматли Игорь Витальевич Савицкий руҳи бундай кўргазма унинг она юртида очилганидан жуда қўвонади, деб ўйлайман, деди Валентина Сичёва.\n– Москвaликлaр aнчaдaн буён бу кўргaзмaни Москвaгa олиб келишгa кўп мaротaбa урингaн. Ниҳоят уни оли келдик – икки давлат ҳукуматлари, музей ишчиларига шахсий миннатдорчилигимни билдираман. Биз учун бу байрам! Ҳақиқий байрам! Ҳaммaмиз буюк инсонгa, коллексия йиғувчиси вa музей тaшкилотчиси Игор Сaвитскийгa миннaтдорчилигимизни билдирaмиз, деди Рустам Сулаймонов.\n– Ҳақиқатан ҳам бу кўргазма бебаҳо. Биз жуда чиройли суратларни кўрдик. Игор Савицкий қилган ишига ташаккур билдирмоқчимиз. Мaмлaкaтимиздa бундaй ноёб коллексия борлигидaн жудa фaхрлaнaмиз. Aммо, уни Ўзбекистондa яшaгaн вaқтимиздa Нукусдa бориб кўрмaгaнимиздaн энди aфсусдaмиз, деди Шаҳноза.\n“Ўзбекистон” телеканали “Ахборот” дастурининг 2 сентябрдаги сонидаҚорақалпоқ Давлат санъат музейида мутахассислар текширув ўтказгани ва музейда 581 миллион 625 минг сўмлик 5 картина йўқлиги аниқлангани, бунинг ортидан Ўзбекистон Миллий хавфсизлик хизмати 28 август куни жиноят иши очгани хабар қилинганди.


Ўзбекистондан қочиб кетган порахўр-солиқчи Бошқирдистонда ушланди\n28 январ 2021, Тошкент вақти: 11:03\nБошқирдистоннинг Уфимск туманида порахўрликда айбланиб, халқаро қидирувга берилган ўзбекистонлик солиқ инспекцияси ходими 36 яшар Қаҳрамон Турсунов қўлга олинди.\nТурсунов Ўзбекистонда 2012 йилда солиқ инспекциясида ишлаган пайти хизмат ваколатини суиистеъмол қилиш ва пора олиш жиноятини содир этгани айтилаяпти.\nМаълум бўлишича, ўша пайтда ишчиларига ойлик бермаган ва солиқ тўлашдан бўйин товлаган тижорат фирмасини текшириш вазифаси Турсуновга топширилган. Турсунов эса ишни ёпти-ёпти қилиш эвазига фирма эгасидан савдо дўконларидан бирини хотини номига расмийлаштиришни талаб қилган.\nБу ҳолат орган ходимларига маълум бўлгач, Турсунов Россияга қочиб кетган.


“А-Я” ЖУРНАЛИ – 1979 йилда Россия ва Францияда ташкил этилган машҳур бадиий публицистик журнал. Унинг асосчилари Москвада Александр Сидоров, Парижда Игор Шелковскийлар бўлган. Ушбу нашр замонавий рус тасвирий санъатини дунёга кенг тарғиб этишда етакчиликни қўлга олиб, коллекционерлар, аукцион кўргазмаларда катта обрў қозонган. Ойига 3000 нусхада чоп этилган ушбу норасмий журнал Ғарб маданий-бадиий ҳаётида ниҳоятда катта нуфузга эга бўлган. Ғарб замонавий тасвирий санъати, модернистик йўналишда ижод қилган рассомларнинг асарлари тарғиботида асосий минбарга айланган. Эрик Булатов, Олег Васильев, Иван Чуйков, Игор Макарович, Леонид Соков, Вагрич Бахчанян, Владимир Сорокин, Вячеслав Сысоев сингари замонавий рус тасвирий санъати намояндалари ижодининг юзага чиқишида журналнинг аҳамияти катта бўлган. Журнал фаолияти сиёсий ва консерватив қарашлар туфайли 1986 йилда тугатилган.\nАКМЕИЗМ (адамизм) – ХХ аср бошларида Россияда юзага келган символизмни инкор қилувчи адабий оқим. Ушбу тушунчанинг келиб чиқиши лотинча “akmitus”, юнонча “akme” сўзлари билан боғлиқ бўлиб, “чўққи, энг юқори, уч” маънолариларини англатади. Акмеистлар мавзу ва образни материалистик шаклда бўлиши, сўзларни ўз маъносида қўлланилишининг тарафдори бўлган. Унинг туб моҳиятини бадиий асарда образ ва ифоданинг аниқлиги ташкил этади. Бу оқим 1912 йилда аниқ дастур билан эълон қилинган. Унинг юзага келиши “Шоирлар цехи”, “Шеър академияси” ташкилотлари фаолияти билан узвий боғлиқ бўлиб, Николай Гумилёв, Анна Ахматова, Сергей Городецкий, Михаил Зенкевич, Георгий Ивановларга мазкур оқимнинг намояндалари ва асосчилари сифатида қаралади. Поэтик сўзнинг аниқлиги ва ёрқинлиги, дунёни, инсон ҳаётини унда мавжуд предметлар асосида ифодалаш акмеизмнинг тамойиллари ҳисобланади.\nАЛЕКСЕЙ ВАДИМОВИЧ БАРТОШЕВИЧ – (1939 йил) атоқли рус шекспиршунос олими, театр тарихчиси ва назариётчиси, санъатшунослик фанлари доктори, Россия Федерацияси фан арбоби. Машҳур актёр Василий Качаловнинг невараси. Москва бадиий театри қошидаги саҳналаштириш ўқув-студияси асосчиси. Театршунос Г.Бояджиев ҳамда адабиётшунос А.Аникстлар Бартошевичнинг устозлари бўлган. “XIX аср охири XX асрнинг биринчи ярмида инглиз саҳнасида Шекспир: анъанавий турмуш ва ғоялар кураши” (1985), “Шекспир поэтикаси” (1987), “Шекспир. Англия. ХХ аср”(1994), “Замонавий олам: ХХ аср театрида Шекспир”(2003), “ХХ аср сўнгги ХХI аср боши театр санъати хроникаси” (2013), “Артист, Режиссёр, Рассом”(2013),“ Гамлет ким учун ёзилган: XIX, ХХ, XXI асрлар саҳнасида Шекспир”(2014), “Шекспир ҳаёти хроникаси”(2014) сингари йирик асарлари Шекспир ижодига бағишланган. Театр танқидчилигида Питер Брук, Лев Додин, Эймунтас Някрошюс, Питер Штайн, Сергей Женович, Томас Острмайер, Юрий Бутусов, Андрей Жолдак сингари дунё театрларининг йирик режиссёрлари фаолиятини чуқур ўрганган ва илмий тадқиқ этган. Жаҳон театрининг йирик билимдони илмий изланишлари, дунё театри ривожига қўшган ҳиссаси учун “К.С.Станиславский”, “Чайка”, “Фигаро” мукофотларига сазовор бўлган.\nАМОК – австриялик ёзувчи Стефан Цвейгнинг машҳур новелласи шундай номланади. Амок тушунчаси немисчадан келиб чиққан бўлиб, тиббий атама сифатида инсонда кечадиган ақлга буйсунмас агрессив ҳиссиёт, тажовуз қилиш, ниманидир йўқ этишга қаратилган руҳий салбий ҳолатни англатади. Фан тилида “қутуриш” ҳам деб аталади. С.Цвейгнинг “Амок” новелласи 1922 йилда ёзилган. Унда персонажнинг амок ҳолати ва у орқали содир бўлган воқеалар ўткир бадиият билан тасвирланган. Асар қаҳрамонининг ғоят оғир руҳий ҳолати ва азобли хотиралар қутқуси уни охир оқибат ўз жонига қасд қилиши билан якун топади. Ушбу новелла катта шуҳрат қозониб, дунёнинг кўплаб тилларига таржима қилинган. Жумладан, ўзбек тилига Ботир Рахмонов ўгирган. “Амок” жаҳон кинематографчилари эътиборидан ҳам четда қолмай, у асосида қатор фильмлар яратилган. 1934 йилда россиялик режиссёр Федор Осеп, 1944 йилда америкалик Антонио Мапле, 1993 йилда француз режиссёри Жоель Фаржлар томонидан экранлаштирилган.\nАНАТЭМА – рус адиби Леонид Андреевнинг 1909 йилда ёзилган шу номли пьесаси қаҳрамони. Ушбу фожиавий асарнинг дастлабки номи “Давид Лейзер”деб аталган. Анатэма – пьесада худо билан баҳслашувчи шайтон образи бўлиб, дунё адабиётида Анатэма сингари бадиий тимсоллар кўп. Гётенинг “Фауст” асаридаги Мефистофель, Булгаковнинг “Уста ва Маргарита” романидаги Воланд, насроний дини ривоятларидаги ёвуз руҳ Вельзевул, Сатан сингари иблис образлари шулар жумласидандир. Л. Андреевнинг мазкур пьесаси илк бор 1909 йилда Москва Бадиий академик театрида Немирович-Данченко ва Василий Лужскийлар томонидан саҳналаштирилган. Унда Анатеэма ролини Василий Качалов ижро этган.\nАНЖЕЙ ВАЙДА – атоқли польяк театр ва кино режиссёри. 1926 йил 6 мартда таваллуд топган, 2016 йилда 90 ёшида вафот этган. “Авлод”, “Канал”, “Кул ва олмос”, “Сибирлик Макбет хоним”, “Тўй”, “Мармар одам”, “Кул”, “Дирижёр”, “Наркозсиз”, “Пилат ва бошқалар”, “Дантон”, “Темир одам” сингари қирқдан ортиқ муаллифлик фильмларини суратга олган. “Олтин палма япроғи”, “Сезар”, “Феликс”, “Киото”, “Канн”, “Оскар” сингари нуфузли киномукофотлар совриндори.\nАНИМАЛИСТИКА (АНИМАЛИЗМ) – тасвирий санъат жанри. Унда асосий объект ҳайвонлар бўлиб, ҳайкалтарошлик, фотография, графика, амалий-декоратив санъатда бош образ ҳисобланади. Анималистика жанр сифатида табиийлик ва бадиийликни тенг қамраб олади. Бу жанрдаги асарларда жониворлар аввало табиатан қандай бўлса, шундай аниқликда тасвирланиб, худди эртак ва масалларда учрайдиган одамларга хос характер, ҳаракатлар сингдирилиши унда бадиий образлилик жиҳатини намоён этади. Ҳайкалтарошликда анималистик кулолчилик кенг тарқалган. Қадимги Шарқ, Африка, Океания давлатлари ва эски Америка халқлари санъатида ҳайвонлар кўриниши акс этган ёдгорликлар кенг тарқалган. Анимализм қадимдан то ҳозирги даврда ҳам фаол ривож топиб, рассомларнинг ижодида акс этиб келмоқда. Альбрехт Дюрер. Франс Снейдерс, Ян Вильденс, Жон Вуттон, Вацлав Холлар, Ян Фейт, Паулюс Поттер, Давид Конинк, Иван Грот, Жорж Стаббс, Мори Сосэн, Эжен Делакруа, Владимир Акулов сингари юзлаб анималистлар ушбу жанрда яратган гравюра, ҳайкаллар, амалий ва тасвирий санъат намуналари билан донг таратган.\nАНТИГОНА – қадимги юнон мифологияси қаҳрамони, Фива подшоҳи Эдип ва Иокастанинг катта қизи. Милоддан аввалги 442 йилда афсона асосида антик давр драматурги Сафокл “Шоҳ Эдип”, “Антигона” ва “Эдип Колонда” драматик туркум асарлар яратган бўлиб, улар бугунги кунга қадар сақланиб келинмоқда. Бертольт Брехт, Жан Ануй, Жан Кокто, Иван Бунин каби ўнлаб ёзувчилар мазкур миф асосида асарлар яратган. Улар орасида Софокл асари бадиий қиммати билан машҳур бўлган. “Антигона” дунёнинг жуда кўп тилларига таржима қилинган. Мазкур пьеса асосида дунё театрларида турлича талқинда кўплаб саҳна асарлари яратилган.\nАРТ-ФЕМИНИЗМ – ХХ асрнинг 60-70 йилларидан кенг ривожланган замонавий санъат йўналишларидан бири бўлиб, унинг асосини феминистик назариялар, яъни аёллар санъатини намоён этиш ташкил этади. Арт-феминистларнинг дастлабки ҳаракатлари тасвирий санъатда кузатилиб, Нью-Йоркда ўтказиладиган кўргазмаларнинг бирида фақат эркак рассомларнинг экспонатлари қатнашишига биринчи бўлиб қора танли рассом аёл Фэйт Ринголд қаршилик кўрсатади ва кўргазмада иштирокчиларининг 15 фоизи аёллар бўлмаса, исён кўтарилишини маълум қилади. Гризельда Поллок, Жон Бергер, Кэрол Дункан сингари санъатшунослар фаолиятида феминистлар ҳаракати кенг муҳокама этилган. 1971 йилда санъатшунос Линда Нохлин “Нега буюк аёл рассомлар йўқ” эссесида санъаткор аёллар ва ижтимоий муҳит масалаларини кенг ўрганади. Бугунги кун санъатида арт-феминистлар алоҳида мавқега эга.\nАРТХАУС – яъни “Санъат уйи” атамаси 1940 йилларда АҚШда пайдо бўлиб, у америкалик бўлмаган кишиларга голливуд мумтоз фильмлари ва муаллифлик фильмларини кўрсатишга хизмат қилган. Артхаус тушунчаси бугунги кунда кенг аудиторияга мўлжалланмаган, интеллектуал шаклдаги махсус тақдимотлар, классик ва муаллифлик фильмлари ва тасвирий санъат намойишлари ўтказиладиган жойга нисбатан ишлатилади.\nАЭРОГРАФИЯ – замонавий тасвирий санъат ва артитектура услубларидан бири бўлиб, унда тасвир қалам ёки мўйқалам воситасида эмас, рангларни пуркаш йўли билан яратилади. Ушбу усул бугунги кунда санъатнинг кўплаб замонавий шаклларида кенг тарқалган. Жумладан, фотография, моделизм, таксидермия, тўқимачилик, боди-арт, сувинер, амалий санъат ва бошқа жанрларда кенг қўлланилади.


Филипп Киркоров ва Николай Басков Humo Arena очилишида иштирок этиш учун Тошкентга келди (фото ва видео)\nРоссиялик таниқли хонандалар Филипп Киркоров ва Николай Басков Humo Arena муз саройи очилиш маросимида иштирок этиш учун Тошкент шаҳрига етиб келди. Бу ҳақда хонандалар ўзларининг ижитимоий тармоқлардаги саҳифаларида маълум қилди, деб ёзмоқда Дарё нашри.\nҚайд этилишича, хонандалар аэропортдан лимузинга ўтириб, меҳмонхонага йўл олган. Филипп Киркоров Тошкентда уларни шоҳона кутиб олишганини айтиб, ўзига ҳам шундай автомобиль сотиб олишни хоҳлашини айтиб ўтган.\nКиритилди: 14:41 15.03.2019. Ўқилди: 1615 марта. Фикрлар сони: 0 та.\n“Ҳаммасига “шайтон суви” сабабчи”: Ўз қизини ўлдириб,...


Муаллиф: Akmal Binokulov Сана: 22-12-2017, 16:50\nБўлим: Янгиликлар, Маданият\nАмериканинг Variety журнали 2017 йилнинг энг муваффақиятли ва энг омадсиз фильмларини маълум қилди. Бу ҳақда Kun.uz сайти ёзмоқда.\nЭнг яхши натижаларни қўлга киритган картиналар орасидан «Мўъжиза аёл» (120 млн долларлик бюджетга эга бўлгани ҳолда жаҳон прокатида 821 млн доллар), «Ажойиб қизлар» (мос равишда 19 ва 138 млн доллар), «Мўъжиза» (20 млн ва 155 млн доллар) жой олди.\nШунингдек муваффақиятли фильмлар рўйхатида «Нари кет» (4,5 млн ва 254 млн доллар), «У» (35 млн ва 695 млн доллар), «Соҳибжамол ва махлуқ» (160 млн ва 1,26 млрд доллар) ҳам бор.\nБундан ташқари, рўйхатда «Юлдузлар жанги: Сўнгги жедайлар» картинаси қайд этилган. У яқиндагина прокатга чиқарилганига қарамай, жаҳон бўйлаб ишлаб топган маблағлари миқдори 536 млн долларни ташкил этди (бюджети 250 млн долларга тенг бўлган).\n2017 йилда омадсизликка юз тутган фильмлар орасида эса «Монстр-траки» (бюджети 125 млн доллар бўлгани ҳолда прокатда 64 млн доллар ишлаб топди), «Қирол Артур қиличи» (мос равишда 175 ва 148 млн доллар), «Валериан ва минг сайёра шаҳри» (180 млн ва 225 млн доллар) қайд этилган.\nШунингдек муваффақият қозона олмаган картиналар рўйхатида «Қоронғу минора» (60 млн ва 111 млн доллар), «Ваъда» (90 млн ва 8 млн доллар), «Геошторм» (120 млн ва 207 млн доллар) ҳам бор.\nЖеймс Кэмерон "Аватар 2"ни суратга олишни расман бошлади\nОсиёт тараққиёт банки Ўзбекистонга $500 млн кредит ажратди\n2017 йилнинг энг бой рэперлари рейтинги эълон қилинди\nЎзбекистон ва Тожикистон умумий суммаси 35 миллион доллар бўлган 20 та шартнома имзолади


Милена Мадмусаева омадсиз турмуши туфайли тушкунликка тушиб қолгани ҳақида гапирди - Zamin.uz\n20:15 / 21.05.2021\nТаниқли опера хонандаси Милена Мадмусаева «Машҳурлар» лойиҳасига берган интервьюсида шахсий ҳаётидаги омадсизликлар сабаб бир муддат тушкунликка тушиб қолгани ҳақида сўзлаб берди.\n«Аллоҳим аёлни жуда ҳам кучли қилиб яратган. Ҳаёт синовлари бизни яна ҳам кучли қилади. Лекин баъзан шундай пайтлар бўлади, кучли бўлишдан чарчайсиз. Лекин қалбимизда умид учқуни ҳамиша бор. Шу умид олдинга, гўзал, ўзингиз хоҳлагандек ҳаётга юришга ундайди. Инсон ҳаётини ҳеч қачон ўйинчоқ қилмаслик керак. Менинг ҳаётимда шунга ўхшаш нарса бўлган, турмушимда...\nЖуда ҳам қалбимни қаттиқ яралашган. Майли, у инсонларга омад тилайман. Лекин мен оилага қадам қўяётган йигитларимизга шуни айтардимки, агар шу аёлни бахтли қилиб, оилани, рўзғорни ушлаш, фарзандларингни ҳимоя қилиш қўлларингдан келса, шу ҳаётга қадам қўйинглар. Агар қўлларингдан келмаса, бир қизнинг умрини бадном қилиш керак эмас», — дейди хонанда омадсиз турмуши ҳақида гапирар экан.\n«Ўша оиламдан кетишим билан ёлғиз қолсам, нимадир бўлишини билиб, магистратурага ўқишга топширдим. Ўшанда қизалоғим уч ойлик эди. Ва ўзим учун созандалар йиғиш учун эълон бердим. Ўзимнинг санъатимни янада давом эттириш учун ҳаракат қилдим. Ота-онам кўмаги, далдаси бўлмаганида, менга жуда оғир бўлган бўларди», — дейди Милена ҳаёт синовларидан қандай ўтгани ҳақида.\nМаълумот учун, Милена Мадмусаева 2016 йилнинг 25 апрелида ўз продюсери Абдуҳамид Халиловга турмушга чиққан, жуфтлик 2017 йилнинг 1 апрелида қиз фарзандли бўлган эди. “Замин” янгиликларини “Telegram”да кузатиб боринг\nЯнгиликлар » Маданият » Милена Мадмусаева омадсиз турмуши туфайли тушкунликка тушиб қолгани ҳақида гапирди


Келиб чиқиши номаълум сирли монолит энди Туркияда пайдо бўлди - XABAR.INFO\nТуркиянинг Шанлиурфа вилояти аҳолиси сирли Гўбеклитепа ибодатхона мажмуаси ёнида келиб чиқиши номаълум бўлган металл ёдгорликни топишди. Бу ҳақда «Anadolu» ахборот агентлиги Instagramдаги ўзининг cаҳифасида хабар берди.\nМеталл ёдгорлик ёрқин материалдан ясалган. Унинг баландлиги 3 м, кенглиги 45 см бўлиб, қадимий туркий тилда қуйидаги ёзув битилган: «Ойни кўришни истасанг, осмонга қара». Объект топилган жой полиция томонидан ўраб олинган.\nХудди шундай металл ёдгорликлар аввал Европа ва Америкада қайд этилганди. Шу тариқа 2020 йил кузида AҚШнинг Юта штатида учувчилар сирли монолитни пайқаб қолишган. Аммо кўп ўтмай у ғойиб бўлганди. Кейин бир нечта киши уни йўқ қилишганини тан олишган.\nШундан сўнг сирли монолитлар Германия, Голландия, АҚШ, Руминия, Буюк Британия, Боливия ва Канадада пайдо бўлганди.\nҒайриоддий ҳодиса: Америкадаги дарёда 90 метрли муз…\nЎзбек-қирғиз чегарасида маҳаллий аҳоли ўртасида…\nОЛДИНГИ СAХИФAОвчилар айиқнинг инига «меҳмон бўлиб» кириб кўришди ва ичкаридаги манзарани тасвирга олишди\nКЕЙИНГИ СAХИФAАфғонистонда одамлар қашшоқликдан буйрагини сотяпти?!


Инсонларнинг иқлим ўзгаришига таъсири табиат кучларидан 170 карра кўплиги аниқланди\nОлимларнинг маълум қилишича, Ер юзида яшовчи инсонлар туфайли содир бўлган иқлим ўзгаришлари минг йиллар давомида рўй берган табиат ҳодисаларини ортда қолдиради. Улар инсонларнинг иқлимга таъсирини тасдиқловчи рақамларни келтиришади. The Anthropocene Review журналида шу мавзудаги мақола тақдим этилди.\nОлимлар одамларнинг иқлимга таъсирини ўрганишга ёрдам берувчи математик тенглама ишлаб чиқишди. Уларнинг фикрича, сўнгги 7000 йилда глобал ҳарорат ҳар юз йилда ўртача 0,01 даражага камайган. Бироқ сўнгги 45 йил ичида ҳарорат ўртача 1,7 даражага кўтарилган, бунга эса иссиқхона газлари чиқиндилари сабаб бўлган.\nМанбага кўра, олимлар буни ўтган миллиард йиллар давомида Ер иқлими сайёранинг астрономик ва геофизик кучлари, шунингдек ички динамикасига боғлиқ бўлгани билан изоҳлашади. Бу омилларнинг Ердаги иқлимга таъсирини инсоннинг фаоллиги билан таққосланганда анча паст. Иқлимнинг инсон омили натижасида ўзгариши унинг табиий кучлар остида ўзгаришидан 170 карра юқори бўлиб чиқди.\nТадқиқот муаллифларининг сўзларига кўра, "исоннинг иқлимга таъсири шунчаки ўзгаришдан кўра кўпроқ метеорит зарбасига" ўхшар экан.


Украинадан қандолат маҳсулотлари импорти қайта тикланди\n05 март 2021, Тошкент вақти: 21:52\n17 декабрдан бошлаб Ўзбекистон божхонаси Украинада ишлаб чиқарилган товарлар, шу жумладан, қандолатчилик маҳсулотларини божхона расмийлаштирувидан ўтказишни тўлиқ қайта тиклади.\nБу ҳақда "Укркондпром" расмий сайтига таяниб, kun.uz хабар қилди.\n"Шу нарсани маълум қилмоқчимизки, Ўзбекистон бозори Украина ширинликлари учун яна қайта очилди. Экспортчилардан ҳозирги вақтда товарлар божхона расмийлаштирувидан ўтказилаётгани ҳақида маълумот олдик", - деб баёнот берган "Укркондпром" президенти Александр Балдинюк.\nУнинг сўзларига кўра, Ўзбекистон бозори Украина қандолат фабрикалари учун жуда муҳим, айниқса ҳозир, Янги йил байрами арафасида.\nУнинг қайд этишича, бу даврда Ўзбекистон бозорига кириш имкониятининг йўқ бўлиб қолгани Украина экспортчиларига сезиларли зарар етказиши мумкин эди.\nАввалроқ Ўзбекистон Украинадан шакар импортини тиклагани хабар берилганди.\nНоябрь ойининг ўрталаридан бошлаб Украинадан Ўзбекистонга юборилган шакар ва бошқа юкларни божхона расмийлаштирувидан ўтказиш тўхтатилганди.


Ҳиндистонда ажнабий аёлни зўрлаганлар ушланди\n24 ноябр 2020, Тошкент вақти: 00:34\nҲиндистонликлар жинсий зўравонликка қарши муттасил курашиб келаётганига қарамай, бу мамлакатда аёлларни зўрлашга оид ҳодисалар камаймаяпти.\nҲиндистон полицияси швейцариялик сайёҳ аёлни зўрлаган беш кишини ҳибсга олди. Маълумотларга кўра, қўлга олинганлар мазкур жиноятни содир этганларига иқрор бўлганлар.\nШунингдек, швейцариялик сайёҳ эр-хотинга ҳужумда гумонланган олтинчи киши ҳам ушлангани айтилмоқда.\nЭслатиб ўтамиз, таътилини Ҳиндистонда ўтказаётган ва велосипедда Тож-Маҳал мақбарасини кўришга кетаётган бу эр-хотинга куни кеча Мадхя-Прадеш штатидаги қишлоқлардан бирида етти-саккиз чоғли киши ҳужум қилганди.\nҲужумчилар ажнабий эркакни боғлаб қўйганлар, кейин унинг кўз ўнгида 39 ёшли хотинини зўрлаганлар, пировардида аёл касалхонага ётқизилган.\nЖиноятчилар чет эллик сайёҳларнинг пуллари, телефонлари ва ноутбукини ҳам тортиб олганлар.\nҲозир ҳужумчилардан ажнабийларга тегишли ашёлар қайтариб олингани, швейцариялик аёл эса касалхонадан чиқиб, Ню Деҳлига жўнаб кетгани айтилмоқда.


Тошкентда Пирогов номидаги Россия тиббиёт университети филиали ташкил этилди\n10:26 / 02.07.2021\n“Н.И.Пирогов номидаги Россия миллий тадқиқот тиббиёт университетининг Тошкент шаҳридаги филиали фаолиятини ташкил этиш тўғрисида”ги президент қарори қабул қилинди.\nРоссия Федерацияси Соғлиқни сақлаш вазирлиги “Н.И.Пирогов номидаги Россия миллий тадқиқот тиббиёт университети” Федерал давлат автоном олий таълим муассасасининг Тошкент шаҳридаги филиали ташкил этилди.\nФилиал фаолиятининг асосий йўналишларидан бири соғлиқни сақлаш тизими ва аҳоли саломатлигини муҳофаза қилиш учун муҳим илмий-амалий муаммоларни ҳал қилишга қодир юқори малакали тиббиёт кадрларини тайёрлаш ҳисобланади.\nФилиал университетнинг юридик шахс мақомига эга бўлган алоҳида таркибий бўлинмаси бўлиб, таълим жараёни рус тилида олиб борилади.\nФилиал таълим фаолиятини 2022/2023 ўқув йилидан бошлайди. Абитуриентларни қабул қилиш ва битирувчиларни аттестациядан ўтказиш университет томонидан белгиланадиган талаблар, тартиб ва муддатларга мувофиқ амалга оширилади.\nФилиал битирувчиларига Ўзбекистонда олий маълумот тўғрисидаги ҳужжат сифатида тан олинадиган диплом берилади.\n2021/2022 ўқув йилида Ўзбекистон фуқароларидан 35 нафарининг қуйидаги мутахассисликлар бўйича ординатура дастурларига мувофиқ университетда таълим олиши ташкил этилади:\nрентгенэндоваскуляр ташхис ва даволаш;\nюрак-қон томир жарроҳлиги;\nаллергология ва иммунология;\nДавлат гранти асосида таҳсил олган филиал битирувчилари Ўзбекистон давлат тиббиёт муассасаларида камида 5 йил ишлаш шарти билан ишга тақсимланади.\n08:05 / 30.06.2021\n1 июлдан нодавлат тиббиёт ташкилотларига айрим фаолият турлари билан шуғулланишга рухсат берилади\n08:06 / 04.06.2021\nКорея Эксимбанки тиббиёт маркази қурилиши учун 124 млн доллар ажратади\n08:05 / 28.05.2021\nСирдарё вилоятида тиббиёт кластери ташкил этилади\n07:58 / 28.05.2021\n1 октябрга қадар 1000та тез тиббий ёрдам махсус транспорт воситалари харид қилинади


«Энди мен ҳам опам ва сингилларим қаторидаман» – Феруза Норматова - EFFECT.UZ\n«Энди мен ҳам опам ва сингилларим қаторидаман» – Феруза Норматова\n. 14:03 | 02.10.2021\nАктриса ва бошловчи Феруза Норматова бугундан ҳижобга кирганини маълум қилди.\n“Аллоҳ насиб этиб бугундан рўмолим бошимга етиб келди. Алҳамдулиллаҳ. Мендек бир ожиз бандага Аллоҳнинг фарзини бажаришлик бугундан насиб этди. Энди мен ҳам опам ва сингилларим қаторидаман.\nМен санъатни бутунлай тарк этганим йўқ, қисман тарк этдим ҳолос. Яхши кунларингизда доим хизматингизда бўлишлик насиб этсин Иншаоллоҳ. Билиб ёки билмай дилингизни оғритган бўлсам Аллоҳ учун мени кечиринг”, — дейди Норматова.


Президент девони хизмати Қуйичирчиқ, Чиноз ва Оққўрғон туманлари аҳолиси учун сайёр қабул ташкил этди » Ўзбекистон янгиликлари – Zamin.uz\nПрезидент девонининг Жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш хизмати ҳамда Тошкент вилояти Қуйичирчиқ, Чиноз ҳамда Оққўрғон Халқ қабулхоналари томонидан Дўстобод шаҳарчасида аҳоли учун сайёр қабул ташкил этилди, деб ёзади "Дарё.уз" нашри.\nХусусан, 8 апрель ҳолатига Қуйичирчиқ тумани бўйича мурожаатлар сони жами 1 859 тани ташкил қилди. Бундан 1 803 таси жисмоний шахслар, 56 таси юридик шахслардан келиб тушган. Мурожаатларнинг 88,4 фоизи кўриб чиқилди.\nЧиноз тумани бўйича мурожаатлар сони жами 2 028 тани ташкил қилади. Улардан 1 942 таси жисмоний шахслардан, 86 таси юридик шахслардан келиб тушган. Келиб тушган мурожаатларнинг 90,6 фоизи кўриб чиқилди.\nОққўрғон тумани бўйича мурожаатлар сони жами 1 923 тани ташкил қилади. Бундан 1 859 таси жисмоний шахслар, 64 таси юридик шахслардан келиб тушган. Уларнинг 90,4 фоизини кўриб чиқишга улгурилди.\nТуманлардан келган мурожаатлар соҳалар бўйича ўрганилганда уларнинг асосий қисми уй-жой олиш ва уй-жой қуриш учун ер ажратиш, фуқароликка қабул қилиш ва фуқароликдан чиқиш, паспорт олиш ва пропискага ўтиш, моддий ёрдам, иш ҳақи, пенсия таъминоти ҳамда болалар нафақасини олиш, меҳнат ва бандлик, электр ва газ таъминоти, банк-молия масалаларига оид эканлиги аниқланди.\nСайёр қабулда туманлар фуқаролари томонидан йўлланган 130 дан зиёд мурожаат таҳлил қилиниб, уларнинг юзага келиш сабаблари ўрганилди. Фуқаролар ва тадбиркорлар ўзларини қийнаётган муаммолар юзасидан тегишли соҳаларга масъул бўлган раҳбарларга бевосита мурожаат қилиш ва улар юзасидан жавоб олиш имконига эга бўлди.\nЯнгиликлар » Ўзбекистон » Президент девони хизмати Қуйичирчиқ, Чиноз ва Оққўрғон туманлари аҳолиси учун сайёр қабул ташкил этди


Ўзбекистонлик беш қочоқ Ўш тергов ҳибсхонасида қолмоқда - Фарғона.Ру ахборот агентлиги\n21:13 msk, 13 Июль 2020\n02.03.2006 19:21 msk\nАлишер Соипов (Ўш)\nЎш тергов ҳибсхонасидаги ўзбекистонлик қочоқлар Қирғизистон президенти Қурмонбек Бакиевдан уларни Ўзбекистонга қайтиб бермаслик ва адолатли қарор қабул қилишни сўрайдилар.\n- Ўзбекистонда бизни қийноқлар ва муқаррар ўлим кутаяпти, - дейди Одилжон Раҳимов. – Биз Қирғизистон президентидан бизнинг тақдиримизни қонун асосида ҳал этишни илтимос қиламиз. Бизга сиёсий бошпана беришларини сўраймиз.\nЭслатиб ўтамиз, 2005 йилнинг 16 февраль куни Қирғизистон Олий Суди Бишкек шаҳар судининг ўтган йил декабрида қабул қилган қарорини тасдиқлаган ҳолда Одилжон Раҳимов ва Жаҳонгир Мақсудовни қочоқ сифатида тан олишни рад этганди. Олий Суд қарори қатъий, шикоятга ўрин йўқ.\n2 март куни Бишкек шаҳар суди Қирғизистон Муҳожирлик қўмитасининг яна икки ўзбекистонлик фуқаро – Ёқуб Тошбоев ва Расул Пирматовга қочоқ мақомини беришни рад этиш юзасидан қарорини қўллади. Эндиликда мазкур ўзбекистонлик фуқаролар номидан Муҳожирлик комитетини судга берган Қирғизистоннинг «Адилет» ҳуқуқий клиникаси бу қарор юзасидан Олий Судга арз қилмоқчи.\n2005 йилнинг октябрида бу тўрт Ўзбекистон фуқаросига БМТ қочоқлар иши бўйича Олий Комиссариат Бошқармаси томонидан қочоқ мақоми берилганди, бироқ Қирғизистон Муҳожирлик комитети бунга ўхшаш қарор қабул қилмади.\nЎзбекистонлик қочоқлар Одилжон Раҳимов, Жаҳонгир Мақсудов, Ёқуб Тошбоев, Расул Пирматов ва Фаёз Тожихалилов Ўш тергов ҳибсхонасида битта камерада ўтирибдилар. Фаёз Тожихалиловдан ташқари юқорида санаб ўтилган барча қочоқлар 2005 йилнинг 13 май куни Андижонда бўлиб ўтган қонли воқеалардан кейиноқ қўшни Қирғизистонга қочиб ўтгандилар. Кейинчалик эса улар Ўзбекистон расмийларининг талабига кўра тергов ҳибсхонасига жойлаштирилгандилар.\n- 2005 йилнинг 16 июнь куни бизни Сузоқдаги қочоқлар жамлоғидан Жалолободга олиб келишди. 18 июнь куни эса Ўш шаҳар тергов ҳибсхонасига жойлаштиришди. Ўшандан бери шу ердамиз, - дейди Одилжон Раҳимов.\nФаёз Тожихалилов тўрт қочоққа 2005 йил кузида қўшилди, у номашруъ муҳожирларга қарши олиб борилган амалиёт чоғида Ўш шаҳар ички ишлар бошқармаси ходимлари томонидан ушланганди. Ф. Тожихалилов Ўзбекистонда Андижон воқеаларидан иштирок этганлиги учун қидирувдадир.\nЎзбекистон расмийлари қочоқларга бир неча айб қўймоқдалар. Одилжон Раҳимов ва Жаҳонгир Мақсудовни 2005 йил 13 май воқеалари пайтида Андижон прокурори Ғанижон Абдураҳмоновни ўлдирганликда айбламоқдалар. Бунга далил сифатида Ўзбекистон томони қирғизистонлик ҳамкасбларига видеотасма тақдим этган, унда юқорида тилга олинган қочоқларнинг мақтул прокурор ёнида турганларини кўриш мумкин.\nБироқ қочоқларнинг ўзлари буни қатъиян инкор этадилар.\n- Бизнинг айбимиз 13 май куни намойишга чиққанимиздадир. Оддий одам «бирданига» қотилга айланиб қолиши мумкин эмас, - дейдилар қочоқлар. – Видеотасма эса Андижон шаҳри прокурорининг ўлимида айбдор эканимизга далил бўлиб хизмат қилолмайди. Биз ўша куни прокурор ёнига тасодифан бориб қолганмиз.\nҚочоқларга кўра, Ўш тергов ҳибсхонаси ходимлари уларга яхши муомала қилаяптилар. Тергов ҳибсхонаси бошлиғи вақти-вақти билан уларнинг камерасига кириб туради.\n- Қирғизистонлик нозирлар ўзларининг ўзбекистонлик ҳамкасбларидан анча фарқ қилар эканлар. Ўзбекистонда милиция формасини кийган кишини кўрсангиз, илигингиз қалтираб қолади, бу ерда эса ҳаммаси бошқача экан, - дейди Одилжон Раҳимов. Унга кўра, Қирғизистон ИИВ ходимлари инсофлироқ эканлар.\nТашқи дунё янгиликларини қочоқлар Халқаро Қизил ярим ой жамғармаси вакиллари томонидан тақдим этилган радиоприемникдан биладилар. Улар камерада ҳар куни «Америка овози» радиоси ўзбек хизмати, «Озодлик» радиоси ўзбек ва қирғиз хизматлари эшиттиришларини тинглайдилар. Қочоқлар Ўзбекистондан содир бўлаётган воқеаларни, у ерда қандай жараёнлар кечаётганини диққат билан кузатиб борадилар ва яхши томонга ўзгариш бўлишига умид боғлайдилар. Қочоқларга кўра, Ўзбекистон ҳукуматида ҳали ҳам ўз сиёсатини яхши томонга ўзгартиришга имконият бор.\n- Мен ҳали ҳам Ўзбекистондаги ҳозирги режим ва сиёсат ўзгаришига умид қиламан. Ахир 2005 йилнинг 13 майида Андижонда содир бўлган воқеалар халқнинг норозилигини кўрсатмадими... – дейди қочоқ Фаёз Тожихалилов.


Аёл қанча вақт қўшилмасдан жинсий алоқа қилмай юриши мумкун? - Jinsiy hayot 18+\nАёл қанча вақт қўшилмасдан жинсий алоқа қилмай юриши мумкун?\nAuthor Jinsiy Reading 2 min Views 50 Published by 24.11.2020\n32-33 ёшдаги аёл кишиларга турмуш ортоғингиз бола чақа оилани боқаман деб российга ёки кореяга кетди икки йил уч йил юриши мумкун. Бу вазиятда иложи борича 1 йилдан узоққа чўзмаслик керак.\nЧунки табиатан аёл киши йилда бир маротаба урчиши керак. Ҳохлаган ҳайвонат оламига назар солсангиз ҳам бир йилда бир маротаба урчиш вазиятини кўришингиз мумкун. Демак инсон аёли ҳам касаликларга миёмага рак, кўкрак саратонига учрамаслиги учун оралиқ муддат гинекологик маслахат 6 ойдан ўтказиб юбормаганлик яхши бўлади.\nАёл киш камида 3 ой узоғи билан 6 ойда бир марта қониқишлар керак деб ўйлайман. Узоқ сафардаги ерлар бўладиган бўлса аёл кишини чақириб олиш ёки ўзи бир марта келиб кетиш керак бўлади. Майли болалик бўлсангиз бола то 2 йил емизикли даврида жинсий алоқада бўлмаслик деярли жиддий зарар йетказмайди.\nЛекин болалик бўлганига 5-6 йил бўлиб қолган ёки ёш келинчаксиз ҳали бўйнизда бўлмаган сизга уйланиб тўйдан кейин ташлаб кетадиган бўлса йиғлаб сиқтаб ёнига бориб олинг. Иш қилишдан қорқмасдан оғир иш бўладими рози бўлиб бахонада еризни ёнида жинсий яқинликда яшанг.


КОМПЬЮТЕРДАН ФОЙДАЛАНИШ МАДАНИЯТИ - Ўзбекистон овози газетаси\nмеъёрлари, интернет-кафе ва интернет-клубларга қўйиладиган талаблар хусусида\nБугун деярли ҳар бир хонадон компьютерга эга. У одамларнинг ҳақиқий дастёрига айланган — ёзув-чизув, ҳисоб-китоб, дунёдаги воқеа-ҳодисалардан хабардор бўлиш, яқинларимиз билан мулоқот, хат-хабар, ҳаммаси унинг ёрдами билан амалга оширилаяпти. Фарзандларимиз учун эса ҳақиқий мўъжиза: мультик ҳам, ўйинлар ҳам, қўшиғу клиплар ҳам шу кичкина «қути» ичида.\nШу боисданми, компьютерни катталардан кўра, оиланинг кичиклари кўпроқ банд қилади. Компьютер марказларининг асосий мижозлари ҳам ёшлар, ўсмирлар ва болалар. Бундай марказлар «товар»ларини ёшларбоп қилишга уринади, пештахталар юзидаги «компьютер ўйинлари» ёзуви каттароқ ва кўринарлироқ ёзилади. Чунки мижозлар кўпроқ ўйинлар ўйнайди, овуниш учун бу ерга келади.\nФарзандларимиз компьютердан қандай, қанақа мақсадда фойдаланаётганини билиш бизни ҳар доим ҳам қизиқтиравермайди. Экран олдида қанча вақт, қандай узоқликда, қаерда ва қанақа шароитда ўтиргани ҳам бизни ташвишга солмайди. Бундай лоқайдликлар қандай оқибатларга олиб келиши мумкинлиги ҳақида ҳам чуқурроқ ўйлаб кўрмаймиз.\n— Компьютердан 45 дақиқа фойдалангач, 10-15 дақиқа очиқ ҳавода сайр қилиш тавсия этилади, — дейди Яккасарой туман тиббиёт бирлашмаси оналик ва болаликни муҳофаза қилиш бўйича бош шифокор муовини Ирода ЖОМОЛИДДИНОВА. — Чунки ундаги микротесл магнити ошиб бораверади, натижада монитор ва тармоқ блокидаги электромагнит тўлқини инсон организмига, айниқса болаларга кучли таъсир ўтказиб, унда лейкемия (оқ қон) касаллигини ҳосил қилади. Компьютер олдида 50-60 см оралиқ масофада бўлиш лозим, негаки, экранидаги рангли тасвирлар, матндаги тўлқинланишлар кўз нурининг хиралашишига, қадни ростламасдан бир маромда мунтазам ўтириш эса умуртқа поғонаси касаллиги — катталарда остеохондрозга, болаларда сколиоз (умуртқа суягининг қийшайиши)га олиб келади. Суякларни ўраб турувчи мушаклар фаоллиги ҳам бора-бора сустлашади. Меъёридан ортиқ компьютердан фойдаланиш бош оғриғи, ҳолсизланиш, уйқусизлик ва асабийлашишга сабаб бўлади.\nДарҳақиқат, Республика Давлат санитария-эпидемиология назорати маркази томонидан компьютер техникаси фойдаланувчилари учун гигиеник талаблар ишлаб чиқилган. Унда компьютердан фойдаланиш қоидаларидан тортиб, интернет кафелар, компьютер хизмати кўрсатувчи марказлар, корхона ва ташкилотларга бу борада қўйиладиган талабларгача баён қилинган.\n— Компьютер хизмати марказлари, интернет хоналар кенг, шовқинсиз, ишлаб чиқарувчи корхона ва ташкилотлар ҳамда мактаблардан узоқ жойларда бўлиш керак, — дейди Республика Давлат санитария-эпидемиология назорати маркази санитария врачи Рауф ҚОСИМОВ. — Белгиланган меъёрда майдон сатҳи 27 кв.м, баландлиги эса 2,8-3 м бўлган хонада олтита компьютер жиҳозлари ўрнатилиши ва уларнинг ораси 1,25-1,50 см да бўлиши керак. Пол қисми тахта (паркет) ёки ленолеум билан қопланган ва компьютер симлари пастдан юқорига 30 см баландликда қўйилиши, ҳавони тез-тез ўзгартириб, ҳарорат 18 даражада сақланиши зарур. Шундагина хонада электромагнит меъёри камаяди ва инсон кучли зарарлардан холи бўлади.\nЁруғ, кўп деразали хоналарда компьютердан фойдаланилса, инсоннинг руҳий толиқиши камаяди. Ертўлалардаги компьютер хоналарда эса электромагнит тўлқини ва намлик кучли бўлади, Уларда ҳавони ўзгартириб бўлмайди. Электр тармоғи ишлаган жойда ҳаво мунтазам алмаштириб турилиши лозим.\nАйни кунда республикамизда 1063 та компьютер хизмат марказлари (интернет кафе, клуб) фаолият юритмоқда. Уларнинг ҳаммаси ҳам юқоридаги талабларга мос равишда ишлаяпти, деб бўлмайди. Ертўлаларда, тор ва қоронғи хоналарда фаолият юритаётган интернет кафелар, клублар, марказлар бор. Уларда «Чекиш, овқатланиш мумкин эмас» ёки «Шовқин кўтарманг!» каби огоҳлантирувчи эълонлар илиб қўйилган. Табиийки, мижоз, албатта, унга риоя қилади. Буларга қўшимча равишда «Ярим соатдан сўнг 15-20 дақиқа танаффус қилишни унутманг!», «Компьютер экрани олдида узоқ муддат қолиш соғлиқ учун зарарли!» каби ёзувли эслатма ва огоҳлантиришлар бўлса, бу болаларимиз соғлигини асрашга хизмат қилади.\nНазаримизда, нафақат компьютер, қолаверса ахборот технологиялардан қандай фойдаланиш маданиятига, аввало катталар эътибор қаратиши муҳим. Ахборот технологиялари, хусусан, компьютердан фойдаланиш қоидалари, меъёрлари, компьютер марказларига қўйиладиган техник ва гигиеник талаблар тўғрисидаги қўлланмалар, тавсиялар ҳар бир хонадон, корхона ва ташкилотларда бўлиши, бу борадаги тарғибот ишлари доимий равишда олиб борилиши мақсадга мувофиқ, деб ўйлаймиз.


Шу кунларда ҳудудларда фаолият юритаётган имом-хатиблар томонидан аҳоли билан юзма-юз мулоқот қилиш, уларнинг муаммоларини жойида ҳал этиш, бемор ва кам таъминлаганлар ҳолидан хабар олиш ҳамда турли нотинч оилалар ва ёшларни тўғри йўлга бошлаш борасида сезиларли ишлар қилинмоқда.\nАйни кунда Самарқанд вилояти Булунғур туманида бўлиб ўтган сайёр йиғилиш ва унинг доирасида ўтказилган маҳаллабай учрашув ва маънавий-маърифий тадбирлар ҳам шулар сирасидандир.\nШу йилнинг 11 май куни сайёр йиғилиш Булунғур туманининг бир қанча масжидларида ташкил этилди. Вилоятдаги 16 та шаҳар ва туман бош имом-хатиблари тумандаги ўндан ортиқ маҳаллаларда бўлиб, жойларда аҳолининг кам таъминланган ва нотинч оилалар хонадонига ташриф буюрди. Шунингдек, маҳалла марказларида уюшмаган ёшлар билан суҳбатлар уюштирилиб, оилаларнинг ижтимоий ҳолати ва муаммолари таҳлил қилинди. Шу билан бир қаторда вилоят ишчи гуруҳи Булунғур тумандаги ўн бешдан ортиқ масжидда пешин намозини ўқиб, йиғилган намозхонларга “Тинчлик қадри”, “Ёшлар келажагимиз”, “Оилангизни асранг”, “Ёт ғояларга алданманг” мавзуларида маърузалар қилдилар ҳамда уларнинг муаммо ва таклифларини тингладилар.\nШунингдек, 16 та МФЙда уюшмаган ёшлар билан йиғилиш ўтказилиб, уларга илмий-маърифий суҳбатлар қилиб берилди.\nУшбу тадбирлар давомида умумий ўрганилган хонадонлар ва ўтказилган учрашувлар давомида ўнта оилада муаммолар борлиги аниқланиб, уларни ҳал этиш чоралари кўрилмоқда. Шунингдек, кам таъминланган 56 оилага моддий ёрдам кўрсатилди. Бундан ташқари вилоят бош имом-хатиби ўринбосари Х.Саттаров бошчилигида тумандаги 40 нафар кам таъминланган оилаларга 14 000 000 сўмлик озиқ-овқат маҳсулотлари эҳсон қилинди. Қолаверса, ногиронлиги бор ва касалманд 5 нафар фуқаролар ҳолидан хабар олиниб, 25 млн. сўмлик молиявий кўмак берилди.\nМазкур маҳаллабай ишлаш тизимининг муҳим жиҳати, нотинч оилалар билан мулоқот қилиб, уларни аҳил-иноқ оилага айлантиришга қаратилганлигидир. Шу мақсадда маҳаллаларда аниқланган беш нотинч оила билан суҳбатлар ўтказилиб, уларнинг келишмовчиликлари ҳал этилиб, ислоҳ қилинди. Қолаверса, оилалардаги нохўшликларда сабаб бўлаётган, ичкиликка ружу қўйган 3 нафар фуқаро билан тушунтириш ишлари олиб борилди ва ичкиликнинг ёмон оқибатлари ҳақида суҳбат ташкил этилди. Бундан мазкур фуқаролар тўғри хулоса қилганликларини билдирдилар.\nШуни таъкидлаш жоизки, гоҳида маҳаллаларда ён қўшни бўла туриб, йиллар мобайнида низолашиб юрганлар ёки ер-жой талашган оилалар ҳам учраб туради. Мазкур сайёр учрашувларда шу каби қўшниси билан низолашган 2 та оиланинг ўртаси ислоҳ қилинди. Ер ва уй-жой талашган бир оила билан суҳбат ўтказилди.Уларнинг келишмовчилигига сабаб бўлаётган масала ўрганилиб, тушунтириш ишлари натижасида оила яраштирилди.\nБу каби тадбирлар йил охирига қадар давом этади.\nСамарқанд вилояти вакиллиги матбуот хизмати\nХулоса қилиб айтганда тўрт фиқҳий мазҳаблар юқорида таъкидлаганимиздек, баъзи жузъий масалалардагина фарқланадилар холос. Шунингдек бир фиқҳий мазҳаб ичида ҳам турли фикрлаш кенг миқёсда йўлга қўйилган. Мисол учун Ҳанафий мазҳабида баъзи масалаларда Имом Абу Ҳанифанинг шогирдлари у кишининг фатволаридан бошқача фатво чиқарганлар ва шогирднинг фатвосига амал қилинган.\nСтраница 8 из 562


Украина Марказий сайлов комиссияси расмий сайлов натижаларини эълон қилди\n25 ноябр 2020, Тошкент вақти: 15:53\nУкраина Марказий сайлов комиссияси 21 июль куни ўтказилган парламент сайловида берилган барча овозлар санаб бўлинганини маълум қилди. Комиссия президент Володимир Зеленскийнинг “Халқ хизматкори” партияси энг кўп овоз олганини тасдиқлади.\nКомиссия сайтида эълон қилинган маълумотга кўра, Зеленский партиясига сайловчиларнинг 43,16 фоизи овоз берган.\nРоссияпараст “Ҳаёт учун” партияси 13,05 фоиз, собиқ бош вазир Юлия Тимошенконинг “Батькившчина” партияси 8,18 фоиз, собиқ президент Петро Порошенконинг “Европа билан бирдамлик” партияси эса 8,1 фоиз овоз олган.\nПарламентдан ўрин олиш учун лозим бўлган 5 фоизлик тўсиқдан ўтган сўнгги партия қўшиқчи Святослав Вакарчукнинг “Голос” партияси бўлди (5,8 фоиз овоз).\nМарказий комиссиянинг маълум қилишича, сайловда сайловчиларнинг 49,2 фоизи овоз берган.


8 мартдан 8 мартгача энг кўп тилга олинган Етти Ўзбек Аёли | ДУНЁ ЎЗБЕКЛАРИ | Mobile Version\n8 мартдан 8 мартгача энг кўп тилга олинган Етти Ўзбек Аёли\n03/09/2016 Ismat Khushev Маданият ва Санъат\n8 мартдан 8 мартгача энг кўп тилга олинган Етти Ўзбек Аёли (Аёллар ўқисин)\nБайрам – ғалвирни кўтарадиган дам. Ғалвиримизни Интернетга солдик. Ўқиб-ўрганиб, кўтариб олдик.\nСўнгги бир йил ичида шов-шув бўлган, тармоқларда, сайтларда энг кўп тилга олинган ўзбек қиз-жувонлар “ғалвирда” қолди. Қолганлари жойида қолди.\nЖойида қолганлар кўп. Ғалвирга илинганлари Етти.\nЕттинчиси камроқ, Биринчиси кўпроқ тилга олинди.\nБирма-бир санашга ўтиш олдидан тилларда достон бўлган еттовлон учун муштарак бўлган жиҳатни айтайлик.\nЁқса ўқинг, ёқмаса қайтайлик?!\nЖиҳатки, мучалари бўлди Етти қиз-жувонни интернетхонлар тилига туширган: бирови оп-очиқ кураги билан, бирови нимочиқ кўкраги билан, яна бирови яланғоч… (Ҳе, одам уяладиям айтишга :))\n7- ўринда Юлдуз Усмонова\nТатусини кўз-кўзлаганига анча бўлиб қолган юлдуз Юлдуз опа Чеченистонда Руслан Чагаевга қувват бўлиб “боксга тушар” экан, ўзини анча сипо тутди. Ҳар қалай Рамзан Қодировнинг сири босган бўлса керакда! Лекин ютқазиб қўйган бўлса ҳам Чагаев иккаласи миллатни анча қувонтирди. Юлдуз Юлдуз опанинг “Серқуёш…”ни айтгани, “Ҳеч кимга бермаймиз сени…” деб “таҳдид” қилганидан кўнгиллар яйради. Шунақа “таҳдид”ларига барака, деймиз.\n6- ўринда Наргиз Зокирова\nЮлдуз Юлдузнинг татусини эсладигу юлдуз Наргизнинг татусиям эсга тушиб кетди. Кўпчиликка ёқмади, баъзилар тақирбошга узукка кўз қўйилгандай ярашибди, деди. Лекин Наргиз боғлиқ бу йилги шов-шув унинг татуси билан боғлиқ эмас.Бу йил у Москвада ксенофоблар тажовузига учради. Ҳатто енгил жароҳат олди. Наргизнинг бошига тушган иш тушунган одамга дарс бўлди: Россияликлар Амриқодан келган ғарбона аёлгаки шундай муносабат қилишдики, туяни шамол учирса, эчкини осмонда кўр дейишдан бошқа иложимиз йўқ.\n5- ўринда Лола\n“Орқаси очиқ кўйлакни чиқармаям ўл”, дедими-йўқми, билмадик. Лекин хонанда Лола кураклари кўриниб турадиган ўша орқаси очиқ кўйлаги қурбони бўлгани бор гап ва бу қурбонлик жамоатчилик оғзида анча вақт чайналди. Бу ўринда ўзбекнинг “чидаганга чиқарган”, деган писандаси ёдга тушади. Шоу-бизнеснинг ўз қонун-қоидалари бор, демаганига хайрон қолади киши ўша бизнесни назорат қилаётган идоранинг. Нима бўлсаям, Лоланинг кўйлакка қилган ҳаражати қопланди ўша жанжал билан. Ахир шоу-бизнес иборасидаги асосий сўз “шоу” – томоша эмасми?\n4- ўринда Нилуфар Усмонова\nЮлдуз Юлдузнинг қизи юлдуз Нилуфарнинг ёқаси сал чуқурроқ ўйилган кўйлакда тушган сурати ижтимоий тармоқларда пайдо бўлдию бошланиб кетди жанжал! Ана бўлди жанжал, мана бўлди жанжал. Миллат номуси посбонлари Нилуфар қизни олиб бориб, олиб келди. Нимаймиш, кўксини икки симметрик бўлакка бўлиб турган чизиқ кўриниб қолганмиш. Шу қадар майда гап кўриндики бу гаплар, Озодлик ҳатто ўзига эп кўрмади унга аралашишни. Нилуфар Усмоновага маслаҳат: бундан буён совут кийиб юринг уйда ҳам, саҳнада ҳам, тўйда ҳам. “Тўйлардаги ярим яланғоч хотинларчи, уларга майлими?” деманг. Эрларининг уларга тиши ўтмайди. Сиз турибсизку ахир, тергайдиган!\n3- ўринда Лола Каримова\nПрезидентнинг иккинчи қизи куни кеча АҚШ Киноакадемиясининг Оскар мукофотларини топшириш маросимида турмуш ўртоғи билан VIP меҳмон бўлганларини мақтаниб, ўша издиҳомда тушгани суратларини ўзининг Инстаграмига қўйди. Лола хонимнинг кўйлагига қиёсланса, Нилуфар Усмонованинг жанжалга сабаб бўлган кўйлаги ўрта аср рицарларининг темир совутию бир аср олдинги ўзбек аёлининг паранжиси бўлиб кўринади. “Домланинг айтганини қил, қилганини қилма”, деймиз холос. Ҳар қалай, Отасининг ҳурмати бор.\n2- ўринда Тамила\nМучаларининг ихтиёр-беихтиёр намойиши масаласида хонанда Тамила ҳамкасблари Лолани ҳам, Нилуфарни ҳам чангда қолдириб кетди. Ўтирадиган жойини кўрсатган аёл, балки Тамила эмасдир. Ҳар ҳолда у кишининг ўзи кейин “мен эмасдим” деб баёнот ҳам берди. Эмас, бўлса, эмасдир. Лекин бу жанжал бошқа бир муҳим масалани сув юзига чиқариб берди. Одамларнинг боши ижтимоий тармоқлардан чиқмай қолган бир шароитда ҳар бир киши ўзига ўзи қоровул бўлиши, энг муҳими “шахсий жунни давлатнинг жунига” аралаштирмаслиги кераклигини доимо ёдда сақлаши лозимлигини уқтирди. Тамилами, Тамила эмасми, нима бўлса ҳам шу дарсни уқадиган одамга ўқитгани учун раҳмат.\nМана энди, ҳазил-пазилни мутлақо йиғиштирамиз.\nҲазил-пазилни мутлақо йиғиштирамиз, деяпман.\n1- ўринда Гулчеҳра Бобоқулова\nМосквада ўзи қараётган қизчани ўлдирган самарқандлик аёлни гапирган ҳам гапирди, гапирмаган ҳам, ёзган ҳам ёзди, ёзмаган ҳам, кўрсатган ҳам кўрсатди, кўрсатмаган ҳам. Ўзбекистон деган мамлакат борлиги етти ухлаб тушига кирмаган ҳам Википедиядан Uzbekistan деб излади. Ҳаммага танитди Ўзбекистонни Гулчеҳра Бобоқулова. “Танитмай ҳар бало бўл!” дегинг келади. Деёлмайсан. Туриб-туриб раҳминг ҳам келади бу хаста аёлга. Руҳиятда юз берадиган бундай авариялардан Ўзинг сақла, деб дуо қилишдан бошқа иложимиз йўқ.\n2017 8 мартида кўришгунча!\nБердиёр ЖУМАЕВ: АЁЛ – ИҚБОЛ – ИСТИҚБОЛ (Бахшида)\nҲамроқул Асқардан Гулчеҳра Нуруллаевага байрам табриги\nҲамроқул Асқардан Васила Иноятовага байрам табриги\nҲамроқул Асқардан Раъно Ярашевага байрам табриги\nБаҳор мушоираси: Ҳалима Худойбердиева…\nБаҳром Рўзимуҳаммад: Хосият юмронқозиқ эмас, бахт қуши…\n22 aprel — O’zbekiston xalq shoirasi Oydin Hojiyeva tavalludi kuni.\n“Дунё ўзбеклари” тақдим этади – Ўткир Ҳошимов. Она битта, ватан ягона\nИслом оламида хотин – қизлар сиймоси: “Сўфий аёллар…”\nШерали Жўраев: «АЁЛ – МЎЪЖИЗА ЯРАТУВЧИ!» (Ҳофиз билан суҳбат)


МУРОЖААТ КЎНГЛИМИЗНИ ТОГДЕК КЎТАРДИ Шунингдек\nГлавная / Шунингдек / МУРОЖААТ КЎНГЛИМИЗНИ ТОГДЕК КЎТАРДИ\nМУРОЖААТ КЎНГЛИМИЗНИ ТОГДЕК КЎТАРДИ\nГавҳаржон ДУРДИЕВА, Архитектура фанлари доктори,\nпрофессор, Олий Мажлис Сенати аъзоси\nМуҳтарам Президентимиз яқинда видеоселектордаги Мурожаатномасида - “Ишонтириб айтаманки, коронавирус тарқаб кетмаслиги учун давлат барча чораларни кўради. Аммо шу синовли дамларда ҳар бир ўзбекистонлик, ҳар бир идора, жамоатчилик вакиллари бир мушт бўлиб ҳаракат қилишимиз керак. Касалликни маҳалламизга, уйимизга, оиламизга олиб кирмаслик учун энг аввало ўзимиз масъулмиз” - деб таъкидлаганлари халқимизни яна бир бора сергаклантирди. Ушбу вирусга қарши курашиш масъулиятимизни икки баравар оширди, десак муболаға бўлмайди. Давлатимиз раҳбарининг ушбу сермазмун сўзларидан барча фуқароларнинг кўнгиллари тоғдек кўтарилди.\nБарча қатори қадимий Хива шаҳрида ҳам коронавирус эпидемиясига қарши бир қатор амалий тадбирлар ўтказил-моқда. Хусусан, Бандлик ва меҳнат муносабатлари вазирлиги яратаётган кенг имкониятлардан фойдаланиб, ишсиз ўтирган бир қатор ёшларнинг 25 таси билан суҳбат ўтказиб, уларни санитария эпидемология осойишталик маркази ходимларига бириктирдик. Президентимиз “Коронавирус пандемияси даврида аҳоли, иқтисодиёт тармоқлари ва тадбиркорлик субъектларини қўллаб-қувватлашга доир қўшимча чора-тадбирлар тўғрисида”ги Фармонни имзолади. Давлатимиз раҳбарининг Мурожаатномадаги “...Туристик ва меҳмонхона фаолияти билан шуғулланувчи тадбиркорлар шу йил якунига қадар ер ва мол-мулк солиқларини тўлашдан озод этилади. Уларга ижтимоий солиқ ставкаси ҳозирги 12 фоиздан 1 фоизга туширилади. Ушбу имтиёздан соҳада хизмат кўрсатаётган мингдан ортиқ субъектлар фойдаланиш имкониятига эга бўлади”, деган сўзлари ўз навбатида Хива шаҳридаги 50дан ортиқ оилавий ва 22 дан ортиқ жаҳон талабларига жавоб берадиган меҳмонхона эгаларини ҳам қувонтирди. Сонларда таҳлил қиладиган бўлсак - туризм экспорти Хива шаҳрида 2019 йилда 2018 йилга нисбатан - 4млрд. сўмдан 14 млрд. сўмга ошган эди, яъни даромад 100%дан ҳам ошиб кетганлигини инобатга олсак, Юртбошимизнинг ушбу Фармондаги бу соҳага қаратилган эътибори хивалик тадбиркорларимизни қалбида келажакка ишончларини янада орттирди.\nХива 3000 минг йилдан буён ўз тарихида жуда кўп қамалларни, эпидемия-ларни мардановор енган шаҳардир. Қадимий қаъла кўчаларини айланар эканмиз, ўша пайтлар қанчалик қийин иқтисодий шароитлар бўлганлиги, биров-бировдан хабар олиш, етар-етмаслик, касалликлар, очлик, дори-дармонларнинг етишмаслиги каби аждодларимизнинг қийин аҳволи бугун кўз олдимиздан ўтади.\nАзиз юртдошлар! Қарс икки қўл-дан чиқади. Сизу Биз янада фаолроқ бўлайлик! Донишмандлигингизни, тадбиркор ва сабрли эканлигингизни, қадим удумларимизни давомчиси сифатида озода ва саришта халқ эканлигингизни кўрсатадиган вақт келганлигини ва бу ишларни самарали йўлга қўйиш бизга кўпроқ боғлик эканлигини унутманг! Биз буюк халқ фарзандларимиз ва биз бу вирусни албатта, енгамиз ва олдингидан ҳам кўпроқ ютуқларга эришамиз.


12:46 20 Январ 2021\n14:35 23.11.2020 Ҳавола олиш\n2020 йилнинг биринчи ярмида Ўзбекистон ташқи қарзи миқдори 27 млрд. доллардан ошди. ХВЖ тавсияномасига мувофиқ ташқи қарз ЯИМнинг 50 %идан ошмаса яхши.\nТОШКЕНТ, 23 ноя – Sputnik. 2020 йилнинг биринчи ярим йиллигида Ўзбекистон Республикаси ташқи қарзи миқдори 27,6 миллиард долларни ташкил қилди. Бу ҳақида бугун АОКАда бўлиб ўтган матбуот анжуманида Марказий банк департамент директори ўринбосари Отабек Тожиддинов хабар қилди.\nЎзбекистон ташқи қарзи\nХабарда айтилишига кўра, ташқи қарзнинг 17,5 млрд доллари давлат қарзи ҳамда 10,1 млрд. доллари хусусий сектор қарзига тўғри келади.Ундан аксарияти (74%) 10 йил ёки ундан узоқ муддатга олинган кредитлардир.\nХусусий сектор қарзларининг 45 % - банк секторига ва 44 % - нефт ва газ соҳасига тўғри келмоқда. Ташқи қарзнинг 71 % - АҚШ долларида, 12% - Евро ва 7 %- Япон иенасида олинган.\nТашқи қарз динамикаси борасида гапирганда, сўнгги 3 йил давомида Ўзбекистон ташқи қарзи сезиларли даражада ўсиб келаётганини кузатиш мумкин.\nХусусан, 2017 йилда жами ташқи қарз миқлдори 17,3 млрд долларни ташкил қилган бўлса 2019 йилда у 24,5 млрдга етган ва 2020 йилнинг биринчи ярмида 27,6 млрд. долларга тенг бўлган. Йил охиригача ушбу кўрсатгич янада ўсиши кутилмоқда.\nЎзбекистон ташқи қарзи ўсиши\nМарказий банк вакилининг сўзларига кўра, давлат томонидан олинган барча ташқи қарзлар муайян лойиҳаларда фойдаланиш мақсадида олинган бўлиб уларнинг барчаси қарзларга хизмат кўрсатиш графики асосида сўндириб келинмоқда. Ўзбекистон томонидан ҳали бирор маротаба тўловни кечиктириш ҳолатига йўл қўйилгани йўқ.\nХусусий сектор қарзларни ҳам ҳар бирининг ўз бизнес режалари бор ва улар асосида сўндириш режалаштирилган.\nУшбу давлат қарзи миқдори кўпми ёки кам деган саволга жавоб бериш осон эмас. Чунки кимнингдир қарзлари жуда кўп, лекин иқтисод ҳам шунга яраша ишламоқда, ривожланмоқда ва қарзлар ўз вақтида тўланмоқда. Бошқаларнинг қарзи озроқ бўлсада уни тўлашга маблағ йўқ.\nБу борада мутахассислар одатда ХВЖ тавсияномасига мурожаат қилишади. Унда айтилишига кўра, давлатнинг ташқи қарзи ЯИМ миқдорининг 50%идан ортиқ бўлмаслиги керак. Ўшанда иқтисод ишлаши барқарор бўлади.\nДавлат Статистика қўмитаси маълумотига кўра, 2020 биринчи ярим йиллигида Ўзбекистон ЯИМ миқдори 26 млрд. долларни ташкил қилган. Йил охирига қадар ушбу рақам 2 баравар ўсиши кутилмоқда. 2019 йилда Ўзбекистон ЯИМи – 58,3 млрд. долларни ташкил қилган эди.


00:00 / 04.08.2008 | eski savollar | 1538\nАссалому алайкум Форум иштирокчилари. Хизмат юзасидан сафарларда булиб тураман Ярим йилча олдин Кашкадарё томонларга борганимда диндан гап чикди, у томондаги хамкасблардан бири менда бир программа бор унда хамма пайгамбарлар хакида гапирилган, дин хакида куп ёзувлар бор деди. Мен кизикиб ёзиб олдим установка килиб карасам Инжилнинг программаси булиб Рус узбек инглиз ва асл инжил ёзувида укиш мумкин экан. Мен бу программани учириб ташлашни ва умуман укимасликни маслахат бердим. Бу хам миссионерларнинг улуг режаси эканини тушундим. Маълум вакт утгач яна сафарга чикдим умуман бошка жойга бир рус хамкасб билан. Мехмонхонага келиб чанкокни босиб, кечкурун рус хамкасб ьилан у ёк буёкдан гаплашиб дин хакида сухбатга киришиб кетдик. Сухбат давомида унинг бабтист экани кандай бу йулга киргани ва кунгли халоват топгани хакида маълумот олдим. Кейин у шундай суз бошлади ибодатнинг куриниши йук эмиш. Ибодат бу худо билан гаплашиш яъни худди икки инсон узаро гаплашкандек мени тушинишимча. Шундан сунг мен сухбатни уз томонимга буриб Ибодатнинг куриниши бор, хар бир динда уз куриниши бор деб айтиб бердим уз билганларимни Шу билан Ислом дини хакидаги маълумот бера бошладим. Ислом бу охирги дин Мухаммад (САВ) хам Оллохнинг охирги пайгамбари, Ийсо (а.с.) худо эмас, у хам пайгамбар эканини. Инсоният тарихидаги динлар кетма-кетлиги бу оллохга элтувчи бир зинапоя сингари, динлар бузилиши билан урнига Оллох томонидан янги дин келгани сингари эски динни урнига оллох туширган янги динга утиш кераклигини уктирдим. Зинапоянинг охирги зинасига чикиши кераклигини айтдим. Кейин узбекларнинг хам христиан динига утиб кетаётганини , бу хаммаси миссионерларнинг инсонларни молиявий рагбатлантириб уз йулига олиб кираётганини очик ойдин факт эканини таъкидлаб утдим . У эса бунга кулиб куйда халос. Ва Узбекистоннинг купгина шахарларида Уларнинг секталари иш юритаётганини, Уларни регистрациядан утказишмаётганини гапирди Улар факат узларининг уйларида йигилиб мажлислар утказишларини гапирди . Тушиндимки у уз этикодига содик. Кейин шуни билдимки Кашкадарёдаги инжилнинг программасида хам у хамкасбимнинг кули бор экан...............Оллохдан Калбларимиздаги иймонимизни бунданда зиёда килишини ва Бундай ёмон ниятли одам ларнинг исканжасига тушиб колишдан Оллох асрасин. Омин!\n- Минг афсуслар бўлсинким, сиз айтиб ўтганлардан бошқа тоифа ва динлар ҳам бор. Мазкур миссионерлар турли йўллар билан одамларни ўз динларига чорламоқдалар. Бу жуда хатарли эканини блишимиз керак. Шу билан бирга уларга қарши чоралар ҳам қўлланилмоқда. Биз ҳам қўлимиздан келганича бу ишда иштирок этишимиз лозим.


Хитойда блогер қиз жонли эфир вақтида ўз жонига қасд қилди. Марҳумнинг хокини эса ўғирлаб кетишди\nМарҳумнинг жасади кремация қилинди. Шундан сўнг унинг хокини крематорий ходими ўғирлаб кетиб, уни “арвоҳлар тўйи” уюштирмоқчи бўлган оилага сотмоқчи бўлган. Бунинг учун ходим тахминан 11 минг доллар талаб қилган.\n“Арвоҳлар тўйи” Хитойнинг айрим ҳудудларида ўтказиладиган маросимдир. Одамлар ўлган қариндошлари учун "тўй" уюштиришади, улар кейинги ҳаётда оила топа олади, деб ишонишади.\nКиритилди: 11:30 25.11.2021. Ўқилди: 2199 марта. Фикрлар сони: 0 та.


Qalampir.uz - Тошкентда қурилаётган уйларнинг зилзилага бордошлилиги текширувдан ўтказилади\nТошкентда қурилаётган уйларнинг зилзилага бордошлилиги текширувдан ўтказилади\n15:58, 09.08.2018 Олам\nКелгусида “Ўзбекистонда арзон уй-жойлар қуриш” дастури бўйича қуриладиган уйлар синов натижаларидан келиб чиқиб, лойиҳаланади.\nТошкентда қурилаётган уйлар мустаҳкамлигини “Қозоғистон қурилиш ва меъморчиликни илмий-тадқиқ қилиш ва лойиҳалаш институти” АЖ (КазНИИСА) марказий илмий-тадқиқот лабораторияси мутахассислари синовдан ўтказади. Бу ҳақда “Казинформ” хабар бермоқда.\nКазНИИСА АЖ марказий илмий-тадқиқот лабораториясига “Binokor” уй қурилиши комбинати сотиш ва маркетинг бўйича директори Эркин Алимуҳамедов ҳамда бош технолог Кирилл Тўлаганов борган.\n“Тошкент – Олма-ота каби сейсмохавфли ҳудудда жойлашган. Бизда сейсмохавфли ҳудуд учун норматив ҳужжатлар шакллантирилган, барча уйлар шуни ҳисобга олиб қурилади. Бироқ бизда табиий синов ўтказиш учун махсус ускуналар йўқ. Бозорни таҳлил қилиб, МДҲда табиий вибродинамик синовлар фақатгина Қозоғистон ва Россияда ўтказилишини билдик. Биз КазНИИСАга мурожаат қилдик. Негаки, институт зилзилага бардошли иморатлар қуришда катта тажрибага эга ва у Ўзбекистонда бир неча бор вибродинамик синовлар ўтказган”, дейди Эркин Алимуҳамедов.\nЖорий йил октябрь ойида КазНИИСА АЖнинг бир гуруҳ мутахассислари В3 типидаги вибродинамик ускуна билан Тошкентга келади. Улар 9 қаватли уйларни 9 балли зилзила кучига тенг силкиниш билан синовдан ўтказади.\nТеглар:уй-жой зилзила Тошкент\nНавоий ва Ургут эркин иқтисодий зоналарининг чегаралари кенгайтирилди\n16:53, 07.02.2019 17 703\n10:47, 07.02.2019 6 060\n10:41, 07.02.2019 3 541\n13:22, 06.02.2019 2 083\n16:50, 01.02.2019 12 017


Xiaomi «ақлли» жамадон намойиш этди\n14:17 / 18.05.2016\nХитойнинг Xiaomi компанияси Bluetooth 4.0 ёрдамида смартфонга уланувчи 90 Minutes Smart Suitcase номли «ақлли» жамадон намойиш этди. Бу ҳақида Gizmochina хабар беради.\nЖамадоннинг ажралиб турувчи жиҳати – бу унинг iOS ва Android қурилмаларига улана олиш имкониятидир. Шу хусусият билан жамадон эгасини ўғрилик ёки қулфни бузишаётганда огоҳлантиради. Шунингдек, жамадондаги қулфларни масофадан бошқариш ҳам мумкин.\nЖамадон корпуси алюминий-магнийли қотишмадан тайёрланган бўлиб, оғирлиги 4,4 килограммни ташкил этади. У 550x375x215 мм ўлчамда 31 литр ҳажмга эга. Қурилмани яратишда Германия дизайнерлари иштирок этган.\nXiaomi’нинг “ақлли” жамадони 1999 юань (310 доллар атрофида) ҳисобида сотилади.


Келажакдаги глобал фалокатлар маълум қилинди (Видео)\nYouTube’даги RealLifeLore канали махсус видеоролик тақдим этди. У кейинги миллиард йил ичида юз берадиган фалокатли ҳодисаларга бағишланган. Шу тариқа, саккиз минг йилдан сўнг ўн минг йиллик муаммоси пайдо бўлиши мумкин, у дастурий таъминотга боғлиқ бўлади ва йилни сонларда кўрсатиш учун тўрт эмас, балки бешта рақамдан фойдаланишни талаб этади.\n50 минг йилдан сўнг янги музлик даври бошланади, шунингдек, Ниагара шаршараси йўқ бўлиб кетади. 500 минг йил давомида Ер диаметри бир километр бўлган йирик астероид билан тўқнашади, ярим миллион йилдан кейин эса супервулқон уйғонади. Ўша вақтга келиб Бетельгейзе юлдузи ўта янгига айланади.\n50 миллион йилдан кейин Фобос Марс устига қулаб тушса, юз миллион йилдан сўнг сайёрамизга диаметри 10 километрдан кўпроқ бўлган астероид келиб урилади. Ўша вақтннг ўзида Сатурн ўз ҳалқаларидан тамомила айрилади. 400-500 миллион йилдан сўнг, эҳтимол, кучли чақнашлар юз беради, у Ердаги озон қатламини йўқ қилиб юбориши мумкин. Қуёш ҳам ўз ёрқинлигини оширади, бу иқлим ўзгаришига олиб келади. Карбонат ангидрид гази даражаси кескин пасаяди, натижада фотосинтез имконсиз бўлиб қолади. Ва ниҳоят, миллиард йилдан сўнг Ер океанлари кучли парланиш таъсири туфайли йўқ бўлиб кетади.\nЕр глобал фалокат


Фаолиятимиз янада жонланади | Ўзбекистон "Адолат" социал-демократик партияси\nФаолиятимиз янада жонланади\n9 Март, 09:38 • Аёллар қаноти, Андижон вилояти, Янгиликлар • 247 марта кўрилди • Комментариев к записи Фаолиятимиз янада жонланади нет\nКейинги йилларда жамиятимизда хотин-қизларнинг тутган ўрни ва роли ошиб бормоқда. Бу биз аёлларга давлатимиз томонидан кўрсатилаётган эътибор ва ғамхўрликларнинг натижаси демакдир. Андижонлик адолатчи аёлларнинг бугун партия фаолиятига қизиқиши кучайиб, уларнинг сафи кенгайиб бораётгани бунга ёрқин мисол бўла олади.\nЎзбекистон “Адолат” СДП Сиёсий Кенгаши томонидан анъанавий равишда ўтказиб келинаётган “Йилнинг энг фаол адолатчи аёли” кўрик-танлови бу борада ўзига хос синов ва рағбатга айланмоқда, десак сира муболаға бўлмайди. Чунки танлов баҳона партиядошларимиз ўз устида ишлаш билан бирга тажриба ҳам алмашмоқда.\nМен ҳам бу йилги танловда қатнашиш орқали ўз билим ва маҳоратимни синовдан ўтказдим. Якуний босқичда иштирок этиш арафасида андижонлик аёлларнинг масъулиятини юракдан хис этдим. Нодирабегим ва Саидахонимлар юртининг вакили сифатида саҳнага чиқишнинг ўзи бўлмайди.\nБиз танлов давомида яна бир нарсани чуқур тушуниб етдик. Сиёсий етакчи аёл учун биргина билимнинг ўзи камлик қилади. Бошқаларни ўз ортидан эргаштириш учун ташкилотчи, ташаббускор ва керак бўлса оқила ҳам бўлиш зарур. Сафдошларимиз орасида ҳурмат ва эътиборга эга бўлиш сиёсий етакчиликнинг муҳим шартларидан бири.\nБир сўз билан айтганда, юксак савияда ташкил этилган кўрик-танлов мен учун катта бир мактаб вазифасини ўтади. Ўзимга бўлган ишончни янада ошириш билан бирга давлатимизнинг бугунги сиёсати ва партия Сайловолди дастуримизда белгиланган вазифалар ижросини таъминлашда фаолликка бошлади.\nАндижон вилоят Кенгаши фаоли,\n« Соғлом турмуш тарзи йўлида бирлашайлик Эъзоз ва эҳтиром ифодаси »


«UzAuto Motors» халққа ошноми ёки бу «Камбағални туяни устида ҳам ит қопади» деганими? — Sof.uz\nЖАҲОН 1,446,992 308,684 83,090\n«UzAuto Motors» халққа ошноми ёки бу «Камбағални туяни устида ҳам ит қопади» деганими?\n10.03 14:46 917 Ўзбекистон\n“Адолат” СДП фракцияси аъзоси, Олий Мажлис Қонунчилик палатаси депутати Мақсуд Қурбонбоев “UzAuto Motors” бир қатор маҳсулотлари нархини оширганини танқид қилди.\n“Мамлакатдаги ягона енгил автомобил ишлаб чиқарувчи компания ҳисобланган “UzAuto Motors” бир қатор маҳсулотлари нархини тўсатдан оширди. Бу халқимизнинг норозилигига сабаб бўлди. Олий Мажлис Қонунчилик палатаси депутати ва “Адолат” СДП фракцияси аъзоси сифатида ушбу ҳолатда халқимизнинг эътирозлари ўринли деб биламан.\nҚаердаки, мавҳумлик, ёпиқлик бўлса, ўша ерда саволлар, норозиликлар кўпаяверади. Шу боисдан барча соҳаларда очиқлик, ошкоралик сиёсати олиб борилаётган бир шароитда мамлакатимиз аҳолисини енгил автомобил билан таъминловчи якка-ю-ягона корхона, ҳеч қандай тушунтиришларсиз, огоҳлантиришсиз маҳсулотлари нархномасини янгилаб қўйди. Бу эса автомобил бозоридаги нархларини кескин ошиб кетишига сабаб бўлиши ҳаммамизга аён. Ўз-ўзидан халқимизда саволлар келиб чиқмоқда ва ҳозиргача бирорта масъул жавоб беришга шошилмаяпти. Биз кимга, нимага гапиряпмиз ўзи?\nШундай бўлса ҳам “UzAuto Motors” мутасаддилари қуйидаги масалалар бўйича ўз муносабатини билдиришидан умид қилиб қоламиз. Ҳар қалай депутатлар улар ишлаб чиқараётган машинанинг энг асосий харидори ҳисобланган шу халқнинг вакиллари ҳисобланади.\nБиринчидан, нега “UzAuto Motors” на сайтида, на бирор бир бошқа оммавий ахборот воситаларида нархлари ошганини расмий хабар ва тушунтириш тарзида маълум қилмаяпти? Худди айб иш қилаётгандек, сайтнинг ички қисмидаги нархномани ими-жимида янгилаб қўйиш, эълон қилишга кирмайди.\nИккинчидан, хўп нархлар ошишга ошибди. Бироқ нима сабабдан, умумий қилиб қайси омиллар туфайли ошганини истеъмолчи билишга ҳаққи борми ёки йўқми?\nУчинчидан, нега айнан халқимиз орасида энг талабгор ҳамда “эконом” ҳисобланган Damas, Spark, Nexia, Cobalt ва Lacetti каби автомобиллар нархи оширилмоқда. Ойликка қараб қолмаган, нисбатан ўзига тўқлар харид қиладиган Malibu 2, Tracker, Trailblazer, Equinox, Traverse ва Tahoe нархлари эса ўзгартиришсиз қолмоқда. Ёки бу “Камбағални туяни устида ҳам ит қопади” нақлининг амалдаги ифодасими?\nТўртинчидан, оширилган нархлар экспортга чиқарилаётган машиналарга тааллуқлими? Ўзи нима учун “UzAuto Motors” ҳанузгача экспортга ички бозордан анча арзон нархда автомобил сотмоқда. Мисол учун бизда 30 000 минг АҚШ долларидаги Malibu 2, бошқа давлатларда икки баробар арзон нархларда сотилмоқда. Агарда буни валюта оқимини кўпайтириш билан деб изоҳламоқчи бўлсангиз, бошқа янгироқ баҳона топинг, ҳозир банкларимизда истаганча валюта харид қилишингиз мумкин.\nБешинчидан, мамлакатимиз ички бозорида ҳамёнбоп автомобиллар сотуви бўйича бошқа давлатлар автомобиллари сотуви йилдан йилга ошиб бораётган бир шароитда маҳаллий ишлаб чиқарувчимизнинг нархларни ошириш тўғрисидаги қарори қайси бозор қонуниятларига тўғри келади? Бу очиқдан-очиқ бозорни қолганларга бўшатиб қўйишга ҳаракатга ўхшаб кўринмаяптими? Ёки сунъий равишда касодга (банкрот) учратиш назарда тутилганми, агар ундай бўлса 20,0 минг яқин ишчилар, қоракўзларимиз тақдири нима бўлади?\nХуллас саволлар кўп, аммо ҳозирча жавоблар йўқ.\n"UzAuto Motors" автомобилларининг эски ва янги нархлари\nШу ўринда кўпчиликни бир мулохоза қизиқтиряпти. Дарҳақиқат, юқоридаги нархлари оширилган машиналар энг харидоргир ҳисобланади. Уларнинг сотиб олувчилари миқдори ҳам юқори. Шу ўринда талабнинг юқорилигини инобатга олган ҳолда, улар нархини бироз арзонлаштириб, яна ҳам кўп машина сотувини йўлга қўйиш орқали фойдани кўпайтириш ҳам мумкин-ку. Ахир бу ҳам оддий бозор қонунияти-ку.\nБундан ташқари “UzAuto Motors” керагидан кўра ёпиқроқ бўлгани кўпинча унга тегишли ҳар бир хабарни жамиятимиз норозилик кайфияти билан кутиб олади. Нархлар нимага асосланиб оширилди, машиналар тан нархи қайси мезонлар асосида шакллантирилади каби кўплаб масалалар очиқ, ошкора бўлганида миллий автосаноатимизга бу қадар кўп эътирозлар ёғилмас эди.\nУмид қиламизки, “UzAuto Motors” мутасаддилари юқоридаги саволларга батафсил жавоб беришади ҳамда агар мақсадлари фойда кўриш бўлса, бундан кейинги фаолиятларини бозорнинг табиий қонуниятлари асосида йўлга қўйиш ҳаракатини бошлашади“, дейди Олий Мажлис депутати.\nинсон ҳуқуқлари Монополия UZAUTO MOTORS Олий Мажлис депутати\nКеча, 17:58 12565\n6.04 10:47 9315\n5.04 23:55 9253\nКеча, 17:30 4563\n6.04 23:19 4371\nКеча, 18:13 1284 Ўзбекистон\nЕОИИга аъзо бўлса, Ўзбекистоннинг бозор ва бож сиёсатидаги мустақиллиги чекланади – Олий Мажлис депутати\n6.04 13:11 539\n6.04 10:47 9315 Ўзбекистон


ФОТО Муроджон Аҳмадалиев тарозига чиқди, эртага тонг саҳарда жанг! / Olamsport.com\n13 сен 10:11\nФОТО Муроджон Аҳмадалиев тарозига чиқди, эртага тонг саҳарда жанг!\nТеглар : Муроджон АҳмадалиевБоксАҚШ\nБизнинг вақт билан эртага тонг саҳарда чарм қўлқоп устамиз Муроджон Аҳмадалиев АҚШнинг Нью-Йорк шаҳрида навбатдаги жангини ўтказади.\nҲамюртимиз колумбиялик Вильнер Сотога қарши рингга кўтарилади. Бугун боксчилар тарозидан ўтиш маросимида иштирок этишди. Ҳар иккала боксчи ҳам иккинчи енгил вазн тоифаси учун белгиланган вазн (55,3 кг) меъёрини бажаришди.\nЭслатиб ўтамиз, Муоджон Аҳмадалиев аслида эртага икки йўналиш бўйича жаҳон чемпиони америкалик Даниэль Романга қарши жанг рингга кўтарилиши лозим эди. Аммо, Роман жароҳат сабаб чемпионлик жанги беко бўлган эди.\nМаълумот учун, Аҳмадалиев шу кунгача проф боксда 6 та жанг ўтказган ва уларнинг барчасида ғалаба қозонган (5 та нокаут). Сото эса профессионал рингда 28 та жанг ўтказган ва уларнинг 22 тасини ўз фойдасига ҳал қилган (12 та нокаут). Олти маротаба мағлубиятга учраган (2 та нокаут).\n13 сен 14:21:17\nForever фойдаланувчининг фикрига жавоб бериш\nAnderkardda boladimi jangi\nХа андеркардда булади\n13 сен 12:28:27


Сурхондарёда тўрт сектор раҳбари ёшлар билан учрашди\nҲокимлик янгиликлари / 2021-02-27\nТермиз шаҳридаги Имом Термизий халқаро илмий-тадқиқот марказида Сурхондарё вилоятидаги тўртта сектор раҳбарининг ёшлар билан учрашуви бўлиб ўтди.\nУнда Термиз шаҳри ва туманларда яшайдиган йигит-қизлар, масалага алоқадор ташкилот ва идоралар раҳбарлари, оммавий ахборот воситалари ходимлари, блогерлар иштирок этди.\nТадбирда вилоят ҳокими Тўра Боболов воҳадаги тўртта сектор ҳудудида ёшларга оид амалга оширилаётган давлат сиёсати доирасида олиб борилаётган ишлар ҳақида ҳисобот берди.\nПрезидентимизнинг 2020 йил 25 декабрь куни мамлакатимиз ёшлари билан видеоселектор тарзида ўтказилган “Ўзбекистон ёшлари форуми”да ёшларга оид давлат сиёсати соҳасида ҳудудларда амалга оширилаётган ишлар юзасидан аҳоли хусусан, ёшларга ҳар ойда бир марта ҳисобот бериб бориш тизимини яратиш вазифаси белгилаб берилган эди. Шунга мувофиқ ташкил этилган учрашувда таъкидландики, сўнгги йилларда мамлакатимизда ҳар тарафлама баркамол ёш авлодни тарбиялаш, уларнинг мустақил ҳаётга қадам қўйиши учун етарли шароит яратиш, маданият, санъат, жисмоний тарбия ва спортга кенг жалб этиш, замонавий ахборот технологиялари бўйича саводхонлигини ошириш, китобхонлик маданиятини юксалтиришга алоҳида эътибор қаратилмоқда.\nВилоятда 354 минг 169 нафар етти ёшдан 14 ёшгача бўлган бола, 808 минг 201 нафар 14 ёшдан 30 ёшгача бўлган йигит-қиз истиқомат қилмоқда. Уларни давлатимиз раҳбари томонидан илгари сурилган бешта муҳим ташаббусга жалб этиш бўйича кенг кўламли ишлар олиб борилмоқда. Хусусан, ёшларнинг мусиқа, рассомлик, адабиёт, театр ва санъатнинг бошқа турларига қизиқишларини ошириш учун маданият марказларида 665 дан ортиқ, умумтаълим мактаблари, болалар мусиқа ва санъат мактабларида йўлга қўйилган 753 та тўгарак, студия ва устахоналарга 130 минг 900 ёш қамраб олинди. Жорий йилда Ангор тумани маданият маркази, Шўрчи тумани “Серғайрат” маданият маркази, Жарқўрғон туманидаги С. Қобилов номли маданият марказларида қурилиш-таъмирлаш ва жиҳозлаш ишлари якунланиши ҳамда вилоятдаги 21 та болалар мусиқа ва санъат мактабларини 825 дона ўқув дарсликлари 470 та миллий ва европа чолғу асбоблари билан таъминлаши бу борадаги ишлар самарадорлиги янада ошади.\nВоҳада ёш авлодни жисмоний чиниқтириш ва спорт соҳасида ўз қобилиятини намоён этиши учун зарур шароитлар яратишга ҳам устувор вазифалардан бирига айланди. Вилоятдаги спорт объектларида фаолият юритаётган 1 минг 315 та тўгарак ана шундай эзгу мақсадга хизмат қилиб, уларда 185 минг 600 нафар ёшлар мунтазам спорт билан шуғулланмоқда. 721 та маҳаллада барпо этилган 717 та футбол, баскетбол, волейбол каби спорт майдончалари 140 минг 885 нафар ўғил-қизни қамраб олган. Ўтган йили ушбу йўналишларда вилоятда 3 минг 658 спорт тадбири ташкил этилиб, уларда 365 мингдан ортиқ ёшлар ўз маҳоратини намойиш этди.\nЖорий йилда воҳадаги 927 та умумтаълим мактаблари 21 турдаги 9 минг 125 та спорт инвентарлари билан таъминланади. Олимпия ва оммавий спорт турларини ўз ичига олган “Маҳалла олимпиадаси” спорт мусобақалари ташкил этилади.\n- Бугунги учрашувимизда блогерлар ҳам қатнашмоқда,-деди вилоят раҳбари.- Шу ўринда бир нарсани айтишим керакки, Термиз шаҳридаги теннис корт ўрнида Президент мактаби барпо этаяпмиз. Чунки, бу иншоот шаҳарнинг янгиланган қиёфасига мос бўлмай турган эди. Замонавий теннис корт “Сурхон” спорт мажмуаси тарафда янгидан қурилади. Бу ерда ёшларнинг теннис машғулотларини жуда чиройли ўтказиши, жисмонан чиниқиши учун барча қулайлик яратилади.\n- Президентимиз шу йил 27 январь куни “Мамлакатимизда ёшлар бандлигини таъминлаш ва уларнинг бўш вақтларини мазмунли ташкил этиш чора-тадбирлари”га бағишлаб ўтказган видеоселектор йиғилишларида ёшлар бандлигини таъминлаш ва уларнинг бўш вақтларини мазмунли ташкил этиш бўйича тегишли топшириқларни берган эди,- деди Т.Боболов.- Биз, 4 та сектор бошчилигида вилоятдаги ёшларимизнинг аниқ балансини шакллантириб чиқдик. Маълум бўлдики, аҳолининг 60 фоизини ёшлар ташкил этмоқда. Шунга кўра, айни пайтда 18-30 ёш тоифасидаги йигит-қизларнинг 111 минг 56 нафари расмий банд бўлган, 362 минг 103 нафари норасмий банд бўлганл ёшлардир. 80 минг 78 нафарини ишлаш истаги йўқлар, 1 минг 252 нафари меҳнатга лаёқатсиз имконияти чекланганлар, 56 минг 752 нафари ишсиз, касб-ҳунарга ўқиш, кредит олиб тадбиркорлик билан шуғулланмоқчи бўлган ва ижтимоий, иқтисодий ҳамда психологик муаммолари мавжуд ёшларни ташкил этди. Биз, ана шу 56 минг 752 нафар йигит-қизни “Ёшлар дафтари”га киритиб, уларни дафтардан чиқариш бўйича тизимли ишлар олиб бораяпмиз.


март 16, 2020 17:17 Asia/Tashkent\n“Ўзбекистон ўтган ҳафта давомида” рукнида жорий йилнинг 9-15 март кунлари ушбу мамлакатда юз берган сиёсий, иқтисодий, ижтимоий, маданий ва илмий ўзгаришлар борасида сизга маълумот берамиз.\nПрезидент Ўзбекистон фуқаролиги тўғрисидаги қонунни имзолади.\nЕвропа Иттифоқи Ўзбекистонга 40 миллион евро ажратди.\nБош вазир: Нархларни сунъий оширганлар жиноий жавобгарликка тортилади.\nЎзбекистонга олтита мамлакат фуқароларининг кириши чекланди.\nКоронавирус Ўзбекистонга кириб келди!\nКоронавирусга чалинган ўзбекистонлик аёл туфайли 150 киши изоляцияга олинди.\nҚашқадарёлик аёл ўзини дарёга ташлади.\nМусулмонлар идораси фатво масаласида янги сайтни ишга туширди.\nФоҳишалик қилган аёллар қўлга олинди.\n“Ўзбекистон Республикасининг фуқаролиги тўғрисида”ги Қонун (ЎРҚ-610-сон, 13.03.2020 й.) Президент томонидан имзоланди. Қонунга мувофиқ, 1995 йил 1 январга қадар Ўзбекистон ҳудудига кириб келган ва доимий пропискадан ўтган, чет давлат фуқаролигини қабул қилмаган ҳамда мазкур Қонун кучга киргунига қадар фуқаролиги бўлмаган шахс Ўзбекистон фуқароси деб тан олинади.\nҚонун билан Президент ҳузуридаги Фуқаролик масалалари бўйича комиссиянинг мақоми, асосий вазифалари ва ваколатлари белгиланди.\nЖумладан, Комиссия Ўзбекистон фуқаролиги масалаларига оид илтимосномаларни кўриб чиқади, Президентга ушбу масалалар юзасидан таклифлар киритади.\nҚонунга кўра, Ўзбекистон фуқаролиги масалаларини кўриб чиқишда идоралараро электрон ҳамкорлик шакллантирилади.\nУшбу Қонун расмий эълон қилинган кундан эътиборан 6 ой ўтгач кучга киради. Қонуннинг айрим моддалари ва бандлари 2020 йил 1 апрелдан эътиборан амалга киритилади.\nЎзбекистон ва Европа Иттифоқи Ўзбекистоннинг қишлоқ хўжалиги бюджетини қўллаб-қувватлаш учун 40 миллион евро миқдорида молиялаштириш шартномасини имзолаган.\nДарё сайтига кўра, «Таклиф этилаётган чора-тадбирлар Ўзбекистон ҳукуматига аграр озиқ-овқат секторини ривожлантиришнинг 2020–2030 йилларга мўлжалланган янги давлат стратегиясини амалга оширишга кўмаклашиш, фермер ва агрофирмаларга ёрдам кўрсатадиган давлат хизматларини кучайтиришни қўллаб-қувватлашни ўз ичига олади», — дейилади Европа Иттифоқи сайти хабарда.\nЕвропа Иттифоқининг Ўзбекистондаги ваколатхонаси раҳбари Эдуардс Стипрайснинг таъкидлашича, ушбу бюджет кўмаги Қишлоқ ва сув хўжалиги вазирлиги ва ҳукуматга соҳани ислоҳ қилишни тезлаштириш ва модернизация қилишга ёрдам беради.\n«Қишлоқ хўжалиги мамлакатнинг иқтисодий ва ижтимоий ривожланиши учун муҳим тармоқ ҳисобланади. Ушбу маблағлар давлатга замонавий давлат хизматларини яратишда ҳамда Марказий Осиёдаги қимматбаҳо қишлоқ хўжалиги маҳсулотларини етакчи ишлаб чиқарувчиси ва экспортчисига айланишида ёрдам беради», — дейди Стипрайс.\n14 март куни 00:00дан бошлаб Ўзбекистон Франция, Испания ва Британия билан авиалоқаларни тўхтатди. Ушбу қарор 12 март куни бўлиб ўтган Ўзбекистонга коронавируснинг кириб келиши ва тарқалишининг олдини олиш бўйича чора-тадбирлар дастурини тайёрлаш бўйича республика махсус комиссияси йиғилишида қабул қилинди, дея хабар берди «Газета.uz» ҳукуматдаги ахборот манбасига таяниб.\nХудди шу кундан бошлаб чегара ўтказиш пунктлари орқали Хитой, Корея Республикаси, Италия, Эрон, Франция ва Испания фуқаролари ҳамда ушбу мамлакатларда доимий яшовчи фуқаролиги бўлмаган шахслар, шунингдек, сўнгги 14 кун давомида мазкур давлатларга ташриф буюрган чет эл фуқаролари ва фуқаролиги бўлмаган шахсларнинг Ўзбекистонга кириши вақтинча чекланди.\nЖорий этилаётган чекловлар дипломатик ва хизмат паспорти эгалари, шунингдек, санаб ўтилган олти давлатда доимий истиқомат қилувчи, бироқ Ўзбекистонга ташриф буюрганга қадар 14 кун давомида ушбу мамлакатларга ташриф буюрмаган фуқароларга тааллуқли эмас.\nЗарурат туғилган тақдирда, санаб ўтилган давлатлардан Ўзбекистон фуқароларини олиб келиш учун чартер рейслар ташкил этилиши мумкин.\nЎзбекистонда коронавирусга чалиниш билан боғлиқ биринчи ҳолат қайд этилди.\n“Жорий йилнинг 15 март куни соат 06.00 да Республика Вирусология институти лабораториясида Франция Республикасида бўлиб қайтган 1 нафар Ўзбекистон фуқаросида COVID-19 коронавирус инфекцияси аниқланди”, - дейилади Ўзбекистон Санитария-эпидемиологик осойишталик агентлиги.\nТаъкидланишича, ушбу ҳолат юзасидан қўшимча маълумот тақдим этилади.\nМавжуд маълумотларга кўра, вазирлик ва идораларга COVID-19 коронавирус инфекцияси билан боғлиқ эпидемик вазият барқарорлашгунга қадар раҳбарлар ва ходимларга чет эл сафарларини имкон қадар чеклаш тавсия қилинди.\nЎзбекистонда 15 март куни коронавирус билан касалланиш ҳолати қайд этилди.\nБош вазир Абдулла Арипов иштирокида шу куни ўтказилган махсус брифингда маълум қилинишича, аёл билан бирга Тошкентга 11 март куни 45 йўловчи учиб келган (аввалроқ 48 йўловчи дейилганди), уларнинг ярми чет эл фуқаролари бўлиб, Ўзбекистондан кейинги манзилига учиб кетган\nБрифингда маълум қилинишича, касалланган аёлнинг ўзи асли олий тоифали шифокор, ҳатто ўзига тегишли тиббиёт муассасаси ҳам бор. У 15 мартга ўтар кечаси Вирусология институтига мурожаат қилган. Чамаси икки соатлар ўтиб, таҳлил натижалари чиққан ва унда коронавирус инфекцияси борлиги аниқланган, дея хабар бермоқда «Дарё» мухбири Мусулмонбек Иброҳимов.\nҚайд этишларича, бемор аёл билан мулоқотда бўлган тўққиз нафар оила аъзоси изоляцияга олинган. Ундан ташқари, шу рейсда келиб, Ўзбекистонда қолган йўловчиларнинг бари аниқланиб, улар ҳам изоляцияга олинган. «Умумий 150 киши изоляцияга олинган», — дея маълум қилинди брифингда.\nАбдулла Арипов иштирокидаги брифингда Ўзбекистондаги барча мактаблар, боғчалар ва ОТМлар карантинга ёпилиши, Наврўз сайиллари, оммавий маросимлар бекор қилиниши эълон қилинди.


Депардье ва Делонни кашф этган француз...\n15.12.2017 15:15 0 221\n1 Депардье ва Делонни кашф этган француз режиссёри вафот этди 00:54\nМашҳур француз кинорежиссёри ва ёзувчи Ален Жессюа касалхонада 85 ёшида вафот этди. «Le Figaro» газетасининг ёзишича, у ўлимидан олдин икки томонлама зотилжам ҳасталиги туфайли бир ой давомида муолажа олган.\nАлен Жессюа 1932 йили Парижда туғилган. Унинг илк тўлиқ метражли филми «Тескари ҳаёт» (1964 йил) Венеция фестивалида энг яхши дебют деб топилган. Режиссёр бизга Ален Делон иштирок этган «Армагеддон» (1977 йил) ва Жерар Депардье бош ролда чиққан «Итлар» (1978 йил) филмлари орқали таниш.\nБундан ташқари, Жессюя Жан Рошфор билан «Франкенштейн-90» комедиясини ҳам суратга олган. У режиссёрлик қилган ва сценарийсини ёзган «Қон тўкиш ўйини» картинаси Канн кинофестивалида мукофотланган.\nАлен Жессюа француз кинорежиссёр ёзувчи Ален Делон Жерар Депардье актёр филм\nМаданият 06/01, 11:34\nОлимлар Чехов ўлимининг асл сабабини аниқлашди